KERAJAAN JAMIN IDENTITI KAMPUNG BARU AKAN DIKEKALKAN

KUALA LUMPUR: Kerajaan memberi jaminan identiti Kampung Baru dikekalkan serta terus memartabatkan ciri-ciri kemelayuan dan keislaman yang wujud lebih 100 tahun di tengah ibu kota Kuala Lumpur.

Menteri Wilayah Persekutuan Khalid Abd Samad berkata sehubungan itu pihaknya merancang menyediakan beberapa pembangunan khas seperti pusat persembahan Teater Melayu, projek Taman Warisan Melayu selain mengekalkan beberapa bangunan seperti Masjid Kampung Baru dan Kelab Sultan Sulaiman.

“Nama-nama jalan juga dikekalkan… penting bagi kita untuk membangunkan masyarakat Melayu di situ. Kalau di negara lain sekiranya kawasan milik sesuatu kaum tidak dibangunkan, mereka akan mendakwa telah didiskriminasi atau dianaktirikan oleh kerajaan.

“Kita mahu bina satu kawasan penempatan orang Melayu yang moden, lengkap, sempurna, selesa dan tersusun,” katanya ketika menjadi tetamu program Bicara Naratif mengenai Pencapaian Kementerian Wilayah Persekutuan Sepanjang Tahun 2019 disiarkan secara langsung di TV1 Isnin malam.

Khalid berkata pada hujung bulan lepas sehingga pertengahan tahun depan, kementeriannya melakukan pertemuan secara berkumpulan dengan pemilik dan pewaris untuk mendapatkan persetujuan serta menjelaskan tujuan kerajaan membangunkan Kampung Baru.

“Setakat ini kementerian telah menerima maklumat balas daripada 40 peratus penduduk Kampung Baru. Kita mahu memberikan penjelasan tepat kepada penduduk dan pewaris bahawa soal rampas tanah tidak timbul. Saya yakin tawaran yang diberikan adalah cukup baik,” katanya mengenai tawaran sebanyak RM1,000 bagi satu kaki persegi tanah kampung itu.

Dalam pada itu Khalid berazam agar Pelan Pembangunan Bandaraya Kuala Lumpur 2040 dapat dilaksanakan seperti mana dirancang dalam usaha membetulkan pembangunan yang selama ini tidak mengikut perancangan yang sepatutnya.

“Sebenarnya banyak masalah di Wilayah Persekutuan terutama di Kuala Lumpur, memandangkan terdapat pembangunan tidak mengikut undang-undang atau rancangan induk yang ditetapkan, ada yang tersasar. Jadi sekarang kita nak betulkan keadaan ini dan sudah tentu perubahan yang akan dilakukan nanti akan mendapat bantahan.

“Jika mahu menilai pencapaian sebenar, rasanya masih banyak yang perlu dilakukan dan ia mustahil dilaksanakan dalam tempoh yang singkat. Kebanyakannya ‘sedang dalam pelaksanaan’. Kita harap, tahun 2020 nanti akan lebih banyak pencapaian yang boleh dibanggakan, dengan kadar yang munasabah,” katanya. — BERNAMA


TIADA SEBARANG ALAHAN SELEPAS MENERIMA SUNTIKAN VAKSIN COVID-19 – DR ZULKIFLI

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri tidak mengalami sebarang alahan atau gejala selepas menerima suntikan vaksin COVID-19.

Menerusi yang dimuat naik di laman Twitter beliau, Dr Zulkifli memaklumkan keadaan kesihatannya seperti biasa selepas menerima suntikan tersebut di Pusat Kesihatan Daerah (PKD) Putrajaya di Presint 11, kira kira jam 3.15 petang semalam.

“Saya nak ucapkan terima kasih kepada seluruh rakyat Malaysia yang sentiasa prihatin dan cakna.

“Terima kasih kepada Kementerian Kesihatan (KKM) yang begitu berhemah dan tertib dalam melaksanakan tugasan yang cukup mencabar,” katanya.

Mengulas lanjut, Dr Zulkifli juga menyeru kepada semua untuk mengambil suntikan vaksin COVID-19 dengan harapan Allah SWT memberi kebaikan kepada seluruh rakyat Malaysia.

“Lindung diri, sudah pasti bermakna kita melindungi semua,” katanya.

—AlHijrah Online


PELAJAR SEKOLAH ANTARA DITAHAN BANTU SIASATAN PENEMUAN DADAH LEBIH RM1.4 JUTA

KOTA BHARU: Seorang pelajar tingkatan empat antara empat lelaki ditahan polis bagi membantu siasatan kes penemuan ketamin seberat 25.5 kilogram bernilai lebih RM1.4 juta di Kampung Laloh, Kuala Krai, Jumaat lepas.

Ketua Polis Kelantan Datuk Muhamad Zaki Harun berkata rampasan dilakukan susulan pihaknya menerima laporan daripada penguat kuasa Jabatan Pengangkutan Jalan yang ternampak kereta jenis Perodua Myvi berhenti secara tergesa-gesa sejauh 200 meter dari sekatan jalan raya yang dilakukan di kampung itu.

“Pemandu dan penumpang kereta itu bertindak melarikan diri manakala pemeriksaan pada but kenderaan yang ditinggalkan itu menemukan 26 peket plastik lut sinar disyaki dadah yang diletakkan di dalam dua guni putih dan satu beg pakaian plastik beroda warna hitam ,” katanya pada sidang media di sini hari ini.

Muhamad Zaki berkata susulan itu, pihaknya melakukan empat serbuan pada hari sama hingga semalam dan menahan keempat-empat lelaki itu yang berusia 16 hingga 30 tahun di Pasir Mas.

Beliau berkata mereka direman hingga 13 Jan ini bagi siasatan mengikut Seksyen 39B Akta Dadah Berbahaya 1952 dan pihaknya percaya kes itu mempunyai kaitan dengan sindiket pengedaran dadah antarabangsa kerana dadah terbabit diperoleh dari Thailand untuk pasaran Kuala Lumpur.

Dalam kes lain, Muhamad Zaki berkata pihaknya turut menahan dua pemandu lori berusia 28 tahun di Kampung Batu 6, Batu Melintang, Jeli, semalam kerana disyaki menyeludup daun ketum bernilai RM20,000.

“Taktik licik penyeludupan daun ketum menggunakan lori tangki simen bagi mengaburi mata pihak berkuasa berjaya dibongkar apabila pemeriksaan lanjut pada lori menjumpai 2,000 kilogram daun ketum yang dibawa masuk dari negeri utara untuk pasaran Kelantan,” katanya.

Beliau berkata kedua-dua lelaki itu yang mempunyai rekod lampau berkaitan dadah dan positif terhadap dadah jenis Benzo kini direman empat hari untuk siasatan mengikut Seksyen 30 (3) Akta Racun 1952.–AlHijrah Online


RUANG BAWAH BANGUNAN MAIWP TERBAKAR

KUALA LUMPUR : Ruang bawah bangunan milik Majlis Agama Islam Wilayah Persekutuan (MAIWP) di Chow Kit di sini, terbakar awal pagi tadi.

Menurut jurucakap pusat gerakan operasi bomba dan penyelamat Kuala Lumpur ketika dihubungi berkata pihak bomba menerima panggilan kecemasan pada kira-kira 1.27 pagi.

Tiga jentera dari Balai Bomba Penyelamat Titiwangsa, Hang Tuah dan Sentul dengan 33 anggota kemudian digegaskan ke lokasi kejadian.

“Setibanya di lokasi enam minit kemudian, didapati kebakaran melibatkan ruangan di tingkat bawah bangunan yang dijadikan restoran,” katanya.

Katanya, kebakaran hanya membabitkan barangan perabot serta tiada mangsa yang terlibat.

Jurucakap itu berkata api dipadamkan sepenuhnya pada 2.02 pagi dan punca kebakaran masih dalam siasatan. — BERNAMA


Kaherah dikejutkan dengan serangan bom

KUALA LUMPUR, 20 Februari –
Kedutaan Besar Malaysia Kaherah (KBMK) mengesahkan tiada rakyat Malaysia cedera
dalam serangan bom berani mati di kawasan Al Darb Al Ahmar berdekatan Masjid Al
Azhar di Kaherah, malam semalam.

KBMK dalam satu garis panduan
keselamatan kepada warga Malaysia di sana berkata, setakat ini seramai tiga
orang dilaporkan terbunuh iaitu dua anggota polis Mesir dan pengebom berani
mati itu.

Sinar Harian memetik laporan
Bernama menyebutkan pihak berkuasa Mesir telah meningkatkan kawalan keselamatan
di kawasan itu dan kawasan berhampiran yang merupakan lokasi tumpuan pelancong.

“Berdasarkan kepada
langkah-langkah keselamatan yang telah diambil oleh pihak berkuasa Mesir,
keadaan keselamatan semasa di Mesir secara keseluruhannya adalah aman dan
selamat,” menurut kenyataan itu.

Dalam pada itu, KBMK menasihatkan
warga Malaysia terutamanya pelajar yang menetap di kawasan Al Darb Al Ahmar
sentiasa berwaspada dan mengambil perhatian terhadap situasi keselamatan semasa
di kawasan itu termasuk mematuhi segala arahan serta peraturan yang
dikuatkuasakan oleh pihak berkuasa Mesir.

Bagi memohon sebarang bantuan
warga Malaysia boleh menghubungi KBMK melalui Setiausaha Pertama (Keselamatan)
ASP Ab Azis Hassan di talian + 20 100 359 3244.


PEMBELAJARAN DIGITAL MEMACU POTENSI PENDIDIKAN NEGARA

Oleh Mohamad Idham Md Razak

Integrasi di antara Teknologi Maklumat dan Komunikasi (ICT) akan membantu pendidik yang berevolusi dan mampu untuk memenuhi keperluan global.

Integrasi ICT bertujuan menggantikan kaedah pembelajaran konvensional dengan fasiliti dan infrastruktur pengajaran dan pembelajaran berasaskan teknologi.

Secara umumnya, ICT dianggap sebagai salah satu elemen utama dalam mentransformasikan sesebuah negara ke arah pembangunan masa hadapan.

Lewat kebelakangan ini, penggunaan teknologi baharu dalam sistem pendidikan telah meningkat di seluruh dunia.

Pelbagai metodologi e-pengajaran yang diperkenalkan dan disepadukan dengan silibus sedia ada seperti Augmented Reality, Artificial Intelligence dan Internet of Things digunakan secara meluas di kebanyakan institusi pengajian.

Kesan teknologi baru dalam konteks pendidikan majoritinya positif kerana teknologi baharu memberi peluang kepada pendidik untuk meningkatkan pengetahuan dan juga kemahiran sedia ada.

Walaubagaimanapun, negara dan dunia menghadapi cabaran yang hebat berikutan wabak Covid-19 yang melanda di kebanyakan negara termasuk Malaysia.

Oleh yang demikian, kebanyakan institusi pengajian awam mahupun swasta telah melaksanakan pengajaran dan pembelajaran secara atas talian sebagai alternatif bagi menggantikan pembelajaran secara konvensional.

Terdapat pelbagai cabaran perlu ditempuhi pendidik untuk menyesuaikan diri dengan situasi dan keperluan semasa. Pelajar juga secara tidak langsung turut terkena tempiasnya.

Ada segelintir pelajar di pedalaman, tiada akses capaian internet yang sempurna serta tidak mempunyai aksesori sokongan untuk mengikuti pembelajaran secara digital.

Di dalam konteks ini, pendidik perlulah lebih kreatif dan berinovatif bagi memastikan tiada pelajar yang keciciran di sepanjang proses pengajaran dan pembelajaran berlangsung.

Universiti Teknologi MARA Cawangan Melaka telah mengambil inisiatif awal dengan memastikan setiap tenaga pengajar dibekalkan dengan latihan yang mencukupi bagi memastikan kesediaan beralih ke arah kaedah pengajaran secara digital.

Kaedah pentaksiran juga diubah mejadi lebih dinamik dan fleksibel agar memudahcara pelajar.

Selain itu juga, melalui kumpulan Entiti Kecemerlangan yang dianggotai oleh penulis dan rakan pensyarah rentas fakulti yang turut melibatkan kerjasama industri dan beberapa institusi pengajian tinggi luar negara telah mengambil inisiatif awal dengan mewujudkan platform pembelajaran digital bagi subjek Ekonomi dan Keusahawanan.

Produk inovasi tersebut telah mendapat pelbagai pengiktirafan negara luar seperti Korea Selatan, Kanada dan Taiwan.

Melalui kaji selidik yang dilakukan penyelidik di University of Roehampton, London, United Kingdom pada 2018 mendapati bahawa hampir 90.5 peratus daripada pelajar yang dipilih sebagai responden bersetuju bahawa kaedah pembelajaran dan informasi atas talian diperlukan bagi mendapatkan input untuk menyokong kaedah pembelajaran konvensional serta meningkatkan pemahaman terutamanya bagi subjek Ekonomi di peringkat A-Level.

Terdapat pelbagai kelebihan yang boleh didapati melalui pembelajaran secara digital. Melalui kaedah ini, ianya membolehkan pelajar mengikuti proses pembelajaran secara fleksibel tanpa perlu terikat dengan waktu pembelajaran konvensional.

Melalui kaedah ini juga pelajar boleh melakukan diskusi pada bila-bila masa, di mana-mana sahaja tanpa perlu duduk setempat bersama-sama. Selain itu melalui pembelajaran digital, pelajar dapat menggunapakai e-buku yang boleh dimuat turun secara langsung dari atas talian.

Sebagai contoh di sepanjang tempoh Perintah Kawalan Pergerakan (PKP), Perpustakaan Negara menawarkan hampir 13.2 juta bahan bacaan bacaan digital yang boleh dimuat turun secara percuma.

Melalui e-buku ini dapatlah pelajar dapat menjimatkan kos pembelian serta dapat mengurangkan pencemaran dan pembaziran bahan bacaan.

Dapatlah ditekankan di sini bahawa melalui pembelajaran digital, ianya dapat meningkatkan potensi dan minat pelajar serta kaedah pembelajaran secara inklusif dan holistik dapat diprakktikan.

Walaubagaimanapun, pendidik masih memainkan peranan yang penting dalam membimbing pelajar dan memastikan material digital yang dipilih pelajar adalah bermanfaat. – AlHijrah Online

Penulis adalah pensyarah kanan Universiti Teknologi MARA Cawangan Melaka (Kampus Jasin)

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


BAKAL JEMAAH TAHUN INI DIBERI KEUTAMAAN TUNAI FARDU HAJI 2021 – TH

KUALA LUMPUR: Semua bakal haji yang giliran haji diperuntukkan pada musim haji tahun ini akan diberi keutamaan untuk menunaikan fardu haji pada 2021.

Pengarah Urusan Kumpulan dan Ketua Pegawai Eksekutif  Lembaga Tabung Haji (TH) Datuk Nik Mohd Hasyudeen Yusoff berkata bagi bakal haji yang gilirannya pada 2021, mereka akan turut diberi peluang tertakluk kepada kekosongan kuota tahun semasa.

“TH akan menangguhkan semua urusan berkaitan operasi haji bagi Musim Haji 1441H/2020M selaras dengan keputusan kerajaan Malaysia untuk tidak menghantar jemaah haji negara ke Tanah Suci atas faktor keselamatan dan kesihatan,” katanya dalam kenyataan, hari ini.

Menteri di Jabatan Perdana Menteri Datuk Seri Dr Zulkifli Mohamad Al-Bakri hari ini mengumumkan Malaysia menangguhkan pemergian jemaah haji bagi Musim Haji ini ke tahun hadapan setelah mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Pandemik COVID-19 telah menimbulkan risiko kesihatan awam yang serius di seluruh dunia dengan wabak itu menjangkiti lebih 7.4 juta orang manakala lebih 418,000 terkorban.

Sementara itu, Nik Mohd Hasyudeen menjelaskan semua bayaran haji yang telah didebit akan dipulangkan semula mengikut kadar penuh ke dalam akaun TH bakal haji masing-masing dalam masa terdekat.

Katanya, jumlah bayaran haji itu juga layak menerima agihan keuntungan bagi tahun 2020.

“TH memohon semua bakal haji untuk bersabar serta menerima keputusan ini dengan reda dan terus berdoa agar keadaan kembali pulih bagi membolehkan urusan haji diteruskan pada tahun hadapan,” katanya.

Sementara itu, TH dalam jawapan kepada beberapa soalan lazim berhubung penangguhan itu menyatakan bakal haji yang membuat rayuan dan telah diluluskan untuk menunaikan haji pada tahun ini (1441H/2020), perlu mengemukakan rayuan haji yang baharu pada tahun hadapan (1442H/2021) untuk dinilai semula oleh TH.

Mengenai deposit bakal haji melalui pakej, setiap syarikat Pengelola Jemaah Haji (PJH) yang dilesenkan oleh TH hendaklah memulangkan semula bayaran pakej haji kepada bakal haji yang telah membuat bayaran tertakluk kepada syarat-syarat pakej yang telah dipersetujui di antara bakal haji dan PJH.

Menjawab soalan mengenai pemeriksaan kesihatan, TH menyatakan bahawa bakal haji yang telah lulus pemeriksaan kesihatan pada tahun 1441H/2020 perlu membuat pemeriksaan semula pada tahun 1442H/2021 kerana tempoh sah laku pemeriksaan adalah untuk enam bulan sahaja.

Bagaimanapun, suntikan wajib (meningococcal) tidak perlu diambil semula jika tempoh sah belum tamat (tiga atau lima tahun mengikut jenis suntikan yang diambil) sebelum musim haji tahun hadapan, manakala suntikan tambahan iaitu pneumococcal (lima tahun) dan influenza (setahun), juga bergantung kepada tempoh sah suntikan itu. — BERNAMA


‘SINKHOLE’ BESAR DI LEBUH RAYA KUALA LUMPUR-KARAK

KUALA LUMPUR: Kejadian mendapan tanah atau ‘sinkhole’ berlaku di Kilometer (KM) 66.1 arah timur dan barat Bentong, Lebuh Raya Kuala Lumpur-Karak (KLK), Bentong, malam tadi.

Lebuh Raya Pantai Timur (LPT) dalam ciapannya di Twitter memaklumkan kejadian ‘sinkhole’ dilaporkan berlaku kira-kira jam 9.08 malam tadi.

Jelas LPT, mendapan itu menjejaskan lorong kiri dan kanan lebuh raya.

“Pengguna dari Kuantan menuju Kuala Lumpur diarahkan keluar ke Persimpangan Pekan Bentong Timur dan masuk semula ke Pekan Bentong Barat.

“Bagi pengguna dari Kuala Lumpur ke Kuantan diarahkan keluar ke Persimpangan Pekan Bentong Barat & masuk semula ke Pekan Bentong Timur,” memetik ciapan itu.

Terdahulu tular beberapa keping gambar memaparkan kejadian ‘sinkhole’ yang berlaku di lokasi berkenaan hingga menyebabkan kesesakan lalu lintas.—AlHijrah Online


KERAJAAN TELITI SOLAT JUMAAT DUA SESI

KUALA LUMPUR: Pelaksanaan solat Jumaat secara dua sesi akan diteliti kerajaan bagi membolehkan lebih ramai individu dapat menunaikan ibadah tersebut.

Menteri Kanan (Keselamatan) Datuk Seri Ismail Sabri Yaakob berkata perkara tersebut akan diteliti oleh Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

“Setakat ini kita dah bagi 1/3 kapasiti masjid, saya percaya menteri hal ehwal agama akan meneliti perkara ini.

“Boleh atau tidak dua sesi dilaksanakan iaitu 1/3 untuk sesi pertama dan 1/3 untuk sesi kedua saya percaya perkara ini akan diteliti oleh menteri hal ehwal agama. Kalau ada keputusan kita akan umumkan,” kata Ismail Sabri dalam sidang media Perintah Kawalan Pergerakan Pemulihan (PKPP) di Putrajaya hari ini.

Sebelum ini Singapura mengumumkan solat Jumaat di negara berkenaan akan diadakan secara dua sesi.

Media tempatan Singapura melaporkan, solat Jumaat akan diselangkan 30 minit antara dua sesi tersebut bagi memastikan jemaah dapat diuruskan dengan selamat. – AlHijrah Online / Zaim Zamani


Lima cabaran kontemporari peradaban manusia

SEBUAH kaedah fiqh menyebutkan, dar’ al-mafasid awla min jalb al-masalih (menghapuskan mudarat diutamakan ketimbang menarik maslahat). Tokoh multidisiplinari, al-Imam al-Suyuti dalam kitabnya al-Ashbah wa al-Naza’ir menjelaskan bahawa pendahuluan penolakan mudarat ini bersumber daripada hadith Nabi SAW yang menyebut:

“Segala sesuatu yang telah aku larang kamu daripada melakukannya, maka
jauhilah ia. Dan segala  apa yang telah
aku perintahkan kamu untuk melakukannya, maka lakukanlah ia semampu kamu.”

Saat perintah Nabi untuk melakukan sesuatu mengambil kira kemampuan
seseorang, larangannya daripada melakukan sesuatu pula diikat secara mutlak.
Ini menjelaskan sebuah hierarki di mana membanteras kerosakan wajar diutamakan
saat bertembung dengan penarikan maslahat.

Dalam sesetengah keadaan, keutamaan membanteras mudarat meningkat saat ia
melibatkan ramai orang. Memandangkan mudarat yang akan dibahaskan selepas ini
berkait rapat dengan seluruh umat manusia, maka tentulah amat penting untuk ia diselidik
dan dibanteras dengan tuntas sebelum menatijahkan kerosakan yang lebih besar.

Hasil daripada cerapan ke atas wacana awam dan kajian kontemporari, dapat
disimpulkan bahawa cabaran yang dihadapi oleh manusia moden pada hari ini
terbahagi kepada lima pecahan besar: kemiskinan, pengabaian hak asasi manusia,
keganasan, perubahan iklim dan teknologi.

Tiga mudarat yang awal merupakan natijah daripada pengabaian maqasid
terhadap manusia, sementara dua yang akhir hasil daripada pengabaian maqasid
terhadap objek selain manusia. Ia merupakan cabaran yang akan membelenggu kita
setidaknya untuk 10-20 tahun akan datang, dan kemampuan kita untuk menangani
cabaran ini akan menentukan nasib kita pada masa depan.

Pertamanya, gejala kemiskinan. Pertubuhan Bangsa-Bangsa Bersatu telah
meletakkan prinsip menamatkan kemiskinan melampau sebagai Matlamat Pembangunan
Mampan (SDG) yang pertama. Sehingga tahun 2015, kira-kira 10% daripada populasi
manusia hidup dalam kemiskinan melampau, yang disifatkan oleh Bank Dunia dengan
perbelanjaan sehari kurang daripada $1.90.

Dalam Islam, kemiskinan merupakan fenomena yang diberi keutamaan untuk
dibanteras. Mekanisme seperti zakat, waqaf, dan berbagai sedekah sunat
disyariatkan untuk membantu mengeluarkan keluarga yang susah daripada kepompong
kemiskinan.

Selain wang ringgit, pendidikan turut berperanan sebagai penyelamat.
Anak-anak daripada keluarga susah yang diberi akses kepada pendidikan mampu
merubah nasib keluarga, sekaligus menamatkan kitaran kemiskinan yang berpangkal
pada kurangnya pendidikan.

Fenomena ini membawa kepada cabaran yang kedua, yakni pengabaian hak asasi
manusia. Perbincangan hak asasi berakar pada konsep kebebasan. Menurut sarjana
kontemporari Tariq Ramadan, kebebasan yang paling wajar untuk diberikan
perhatian adalah kebebasan fisiologi, yakni hak untuk makan dan minum. Hanya dengan
fisiologi yang bebas barulah perjuangan kebebasan lain seperti hak berpolitik, berhimpun,
menyatakan pandangan dan lainnya menjadi relevan.

Dalam Islam, setiap individu dianjurkan untuk memperjuangkan kebebasan diri
daripada dijajah oleh nafsunya sendiri (ikhraj al-mukallaf ‘an da‘iyati hawahu),
sebagaimana yang diungkapkan oleh sarjana Maqasid kurun ke-14 al-Imam Abu Ishaq
al-Shatibi dalam magnum opusnya al-Muwafaqat.

Sekiranya kebebasan manusia tidak dipelihara, ia akan menatijahkan berbagai
kemudaratan seperti tekanan (psikologi), masalah kesihatan (fisiologi) dan
salah faham terhadap agama dan kehidupan (intelek).

Perkara ini membawa kita kepada masalah keganasan yang begitu mewabak. Penafian
kebebasan asasi seperti kebebasan politik, intelek dan fisiologi membuka pintu
kepada keganasan. Tekanan politik misalnya, akan menyemai benih pemberontakan
dalam diri masyarakat.

Begitu juga dengan tekanan psikologi dan pengalaman traumatik seperti
penjajahan, akan melahirkan individu yang berkecenderungan berlaku ganas
terhadap awam. Kebebasan intelek yang disekat akan menatijahkan tafsiran yang
salah terhadap nas wahyu, sebagaimana yang dizahirkan oleh militan Daesh.

Ketiga-tiga mudarat ini perlu dibanteras dengan tuntas untuk mempersiap
ruang dan masa yang cukup bagi menyelesaikan dua lagi masalah moden; perubahan
iklim dan teknologi.

Kedua-duanya tergolong dalam kategori mudarat yang terhasil daripada
pengabaian maqasid terhadap objek bukan manusia seperti haiwan, tumbuhan dan
objek buatan manusia.

Contohnya, pengabaian maqsad hifz al-bi’ah (pemeliharaan alam). Ia
telah membuka pintu kepada manipulasi alam oleh manusia menurut perkiraan
keuntungan dan hawa nafsunya, sekaligus mengakibatkan pencemaran dan kemusnahan
alam sekitar.

Meskipun perubahan iklim adalah sebahagian daripada proses semulajadi alam,
namun pencemaran yang dilakukan oleh manusia ternyata mempercepatkan lagi proses
yang memudaratkan ini. Pelepasan gas rumah hijau yang tidak terkawal serta
pengamalan industri yang tidak mesra alam menjadi pemangkin kepada krisis ini.

Walhal manusia selaku khalifah sewajarnya berpegang pada amanah yang telah dipertanggungjawabkan
kepadanya untuk memelihara alam serta meletakkan sesuatu sesuai pada tempatnya.

Adapun teknologi, maka ia merupakan cabaran terhadap survival manusia
sekiranya penerokaan sains itu tidak dibimbing dengan etika dan tatasusila
keagamaan. Tidak dinafikan bahawa teknologi telah menambah baik kondisi manusia
dan banyak membantu manusia dalam menangani berbagai masalah.

Walaubagaimanapun, teknologi juga mampu mengakibatkan mudarat sekiranya
tidak dipantau. Pengeboman Hiroshima dan Nagasaki telah dibantu oleh teknologi fizik
nuklear. Dominasi perkakas visual telah merampas masa bersosial dan kecergasan
manusia. Dan sekiranya dibiarkan, kepintaran buatan (AI) akan mengambil alih
sebahagian besar pekerjaan manusia dalam masa satu dekad.

Cabaran-cabaran ini wajar disikapi secara profesional, dan diperkemas
dengan kajian yang holistik kerana ia akan menentukan masa depan kita untuk sedekad
dua dekad akan datang. Yang menjadi penentu adalah kesediaan kerajaan dan pihak
berwajib untuk mengenepikan semasa agenda pembangunan material (maslahat) dan
menumpukan fokus untuk membanteras mudarat-mudarat ini yang mampu mengancam
kesejahteraan peradaban manusia.

* Hilman Fikri Azman merupakan pegawai penyelidik di EMIR Research, sebuah badan pemikir yang berfokuskan penyelidikan polisi berteraskan data, ditunjangi nilai-nilai konsultasi, kesederhanaan, inovasi dan kerapian.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


MAIS AGIH RM71,740 DANA TABUNG PRIHATIN COVID-19

KUALA LUMPUR: Majlis Agama Islam Selangor (MAIS) mengagihkan bantuan menerusi Tabung Prihatin COVID-19 sebanyak RM71,740 kepada barisan hadapan dan kelompok memerlukan akibat penularan wabak Covid-19 sejak 18 Mac lalu.

Menerusi jumlah agihan itu, MAIS menyalurkan bantuan makanan kering, barangan keperluan perubatan dan barangan keperluan am kepada pihak memerlukan.

MAIS dalam kenyataannya di sini hari ini berkata sembilan hospital di Selangor dan 10 Pusat Kesihatan Daerah (PKD) telah menerima bantuan menerusi Tabung Prihatin Covid-19 MAIS.

Bantuan itu turut diagihkan kepada Ibu Pejabat Polis Diraja Malaysia (PDRM) Shah Alam, Kolej Universiti Islam Antarabangsa Selangor (KUIS), Rumah Anak Yatim dan Pusat Darul Islah Rohingya, Ampang.

Usaha dilaksanakan itu diuruskan MAIS dengan kerjasama Lembaga Zakat Selangor (LZS), Teraju Ekonomi Asnaf Sdn Bhd dan Yayasan Islam Darul Ehsan (YIDE).


HUTANG TERTUNGGAK 3 TAHUN PUNCA ‘RIDER’ TENDANG, ROSAKKAN MOTOSIKAL

SERDANG: Aksi tular penunggang p-hailing merosakkan motosikal miliknya di kawasan pusat beli belah di Puchong berpunca tidak berpuas hati kenderaan itu hendak ditarik kerana tertunggak hampir tiga tahun.

Ketua Polis Daerah Serdang ACP A A Anbalagan berkata, kejadian itu berlaku kira-kira jam 3.10 petang pada 11 September lalu.

Katanya ia disebabkan pemilik motosikal tidak berpuas hati dengan penarikan motosikal disebabkan mempunyai tunggakan bayaran selama 34 bulan.

“Lelaki itu tendang motosikal sendiri sebelum serah kepada ejen tarik kenderaan.

“Laporan tarik motosikal dibuat oleh ejen tarik kenderaan pada hari sama di Balai Polis Brickfield,” katanya dalam kenyataan hari ini.

Sebelum ini tular video memaparkan seorang ‘rider’ Foodpanda yang merosakkan motosikalnya dengan menyepak sehingga pecah beberapa bahagian motosikalnya.—AlHijrah Online


ZIONIS SEMBUR AIR KUMBAHAN KE ATAS RAKYAT PALESTIN

Tular di media sosial klip video yang menunjukkan tentera Zionis menggunakan semburan air bagi mengusir rakyat Palestin yang berhimpun di Baitulmaqdis.

Semburan air tersebut didakwa menggunakan air kumbahan.

Saksikan laporan Berita AlHijrah siaran 20 Jun 2021. — AlHijrah Online


LEGENDA OLAHRAGA NEGARA HANAPIAH NASIR MENINGGAL DUNIA

KUALA LUMPUR: Arena sukan tanah air menerima perkhabaran duka susulan pemergian legenda olahraga negara, Hanapiah Nasir, akibat leukemia dan kegagalan pelbagai organ di Hospital Kuala Lumpur (HKL), semalam.

Perkhabaran pemergian Hanapiah, 65, itu disahkan Pengerusi Yayasan Kebajikan Atlet Kebangsaan (YAKEB), Datuk Noorul Ariffin Abdul Majeed yang memaklumkan arwah menghembuskan nafas terakhir pada jam 6 petang Ahad.

“Semalam arwah dibawa ke hospital oleh anak perempuannya sekitar jam 4 petang dan ditahan di wad selepas mengalami tekanan darah rendah sebelum dimasukkan ke Unit Rawatan Rapi (ICU).

“Arwah memang pernah sakit leukemia sekitar tiga tahun lepas dan hampir sembuh selepas menjalani rawatan. Namun, penyakit itu kembali menyerang dan menyebabkan kegagalan organ dalaman,” katanya ketika dihubungi.

Jenazah bekas jaguh dekatlon kebangsaan era 80-an itu akan dibawa ke Masjid Kampung Baru dan akan dikebumikan di Tanah Perkuburan Jalan Ampang, jam 9 pagi hari ini.

Noorul, yang kali terakhir melawat Allahyarham tahun lepas untuk memberikan sumbangan, amat sedih atas pemergian Hanapiah dan menyifatkannya sebagai satu kehilangan besar kepada sukan tanah air.

Allahyarham sebelum ini banyak menyumbang kepada arena olahraga negara apabila berjaya merangkul empat emas pada temasya Sukan SEA, menerusi acara lompat jauh (1985), 110 meter (m) lari berpagar (1985) dan dekathlon (1981 dan 1983).

Allahyarham turut berjaya menyumbang pingat perak dalam acara 4x100m bersama Rabuan Pit, Sivaling Govindasamy dan Nordin Jadi pada 1985, selain meraih gangsa dalam acara 110m lari berpagar (1983) dan dekathlon pada 1991.

Arwah terus bergiat dalam arena olahraga selepas bersara dan pernah menggalas tanggungjawab sebagai ketua jurulatih negara dari 2005 hingga ke 2009. — AlHijrahj Online


WANITA, TIGA KANAK-KANAK CEDERA KEMALANGAN DENGAN KERETA KEBAL ATM

JOHOR BAHRU: Seorang wanita dan tiga kanak-kanak lelaki cedera selepas kenderaan dinaiki terbabit kemalangan dengan sebuah kereta kebal milik Angkatan Tentera Malaysia (ATM) di jalan menghala Taman Damai sebelum Punggai, di Kota Tinggi semalam.

Komander Operasi Balai Bomba dan Penyelamat (BBP) Punggai Pegawai Bomba Deddy Borhan Umaali berkata seramai 15 anggota termasuk dari BBP Sungai Rengit dikejarkan ke lokasi kejadian selepas panggilan kecemasan diterima pada 8.28 malam.

Beliau berkata wanita yang berusia 54 tahun bersama tiga kanak-kanak lelaki berusia tujuh, lima dan empat tahun menaiki kenderaan pelbagai guna (MPV) jenis Honda Odyssey.

Kereta kebal milik ATM yang dalam perjalanan balik ke kem Teluk Sepang dipercayai telah berlanggar dengan kenderaan MPV itu, katanya.

“Bagaimanapun, wanita dan tiga kanak-kanak terbabit tidak tersepit di dalam kenderaan mereka,” katanya dalam kenyataan.

Beliau berkata pihaknya bertindak memberikan rawatan awal kepada kesemua mangsa yang mengalami kecederaan sebelum dihantar ke Hospital Kota Tinggi.

Beliau bagaimanapun menjelaskan dua anggota yang berada di dalam kereta kebal itu selamat dan tidak mengalami sebarang kecederaan.–AlHijrah Online


KTMB perkenal koc kelas perniagaan ETS2 bulan depan

KUALA LUMPUR – Keretapi Tanah Melayu Berhad (KTMB) akan memperkenalkan perkhidmatan koc kelas perniagaan (business class) bagi perkhidmatan tren elektrik terbaharunya ETS2 bulan depan.

Menurut laporan Bernama hari ini, Ketua Pegawai Eksekutif KTMB, Mohd
Rani Hisham Samsudin berkata koc kelas perniagaan eksklusif yang dilengkapi
kemudahan kondusif itu merupakan satu daripada enam gerabak ETS2 yang direka
khas bagi pilihan penumpang yang mahukan kelainan tersendiri.

“Ini termasuk tempat duduk luas dan selesa berbanding koc biasa, serta
perkhidmatan pramugara dan pramugari khusus bagi koc kelas perniagaan.
Penumpang dalam gerabak itu turut akan ditawarkan kemudahan khas seperti kit
perjalanan, Audio Video-On-Demand (AVoD) serta port USB,” katanya dalam
kenyataan hari ini yang dipetik Bernama.

Katanya, perkhidmatan tren elektrik (ETS) amat popular dalam kalangan
penumpang KTMB dan sepanjang tahun lepas, sejumlah 3.91 juta orang telah
menggunakan perkhidmatan kereta api itu.

“Sehingga Julai tahun ini sahaja, sebanyak 2.15 juta orang telah
menaiki ETS, purata 10,400 penumpang sehari. Penambahan set-set tren ETS2 itu
sejajar dengan hasrat kerajaan meningkatkan penggunaan perkhidmatan awam
berasaskan rel.

“Dua perkhidmatan tren terbaharu itu menjadikan keseluruhan 38
perkhidmatan ETS beroperasi setiap hari. Ia sebahagian daripada sembilan set
tren ETS2 yang bakal diterima peneraju perkhidmatan rel nasional itu secara
berperingkat sehingga suku pertama tahun depan,” katanya lagi.

Tiket tren bagi perjalanan bermula dari 11 Oktober itu akan dijual
mulai 8.30 pagi, 12 September ini. Harga tiket promosi juga diumumkan sempena
pengenalan koc baharu itu, iaitu RM50 untuk dewasa bagi perjalanan sehala
antara KL Sentral dan Ipoh, Perak, manakala RM112 bagi perjalanan KL
Sentral-Padang Besar, Perlis. Promosi itu sah bagi perjalanan di antara 11 Oktober
sehingga 30 November 2019 sahaja, lapor Bernama.

Warga emas, pesara kerajaan dan isteri, orang kelainan upaya (OKU),
kanak-kanak berusia empat hingga 12 tahun pula layak menerima diskaun konsesi,
manakala kanak-kanak berumur satu hingga tiga tahun (tanpa tempat duduk) tidak
dikenakan sebarang bayaran.


13 PELAJAR TERLIBAT KES PUKUL DI SEKOLAH DIBEBASKAN DENGAN JAMINAN POLIS

ALOR SETAR: Sebanyak 13 pelajar tingkatan empat sebuah Sekolah Menengah Kebangsaan (SMK) di Langkawi yang ditahan semalam bagi membantu siasatan berhubung kes seorang pelajar lelaki dipukul beberapa pelajar lain dibebaskan dengan jaminan polis hari ini.

Ketua Polis Daerah Langkawi ACP Shariman Ashari berkata semua rakaman percakapan telahpun diambil dan kertas siasatan akan dirujuk kepada Timbalan Pendakwa Raya.

“Kesemua yang ditangkap diberi jaminan polis,” katanya ringkas melalui aplikasi WhatsApp hari ini.

Semalam, media melaporkan polis mengesahkan menerima laporan berkaitan kes seorang pelajar lelaki berumur 16 tahun dipercayai dipukul beberapa pelajar lain yang tular menerusi satu rakaman video.

Kejadian pada 9 pagi kelmarin itu dipercayai akibat perselisihan faham antara mangsa dengan pelajar lain yang mangsa kemudiannya membuat laporan polis berhubung kejadian itu pagi semalam.

Kemudian, polis menahan 13 pelajar tingkatan empat terbabit dengan masing-masing 12 pelajar ditahan pada 12.30 tengah hari manakala seorang lagi ditahan 3 petang semalam.–AlHijrah Online


BAYI PEREMPUAN DITEMUKAN DI HADAPAN KEDAI MAKAN

KUALA LUMPUR: Seorang bayi perempuan dipercayai baru dilahirkan ditemukan di atas sofa di hadapan sebuah kedai makan di Taman Bahtera, Ulu Bernam, Hulu Selangor, semalam.

Ketua Polis Daerah Hulu Selangor Supt Arsad Kamaruddin berkata pihaknya menerima laporan daripada seorang lelaki berusia 33 tahun yang menjumpai bayi berkenaan pada 9.49 pagi.

“Pemeriksaan oleh pegawai perubatan mendapati bayi itu dalam keadaan sihat dan tiada kesan luka atau gigitan binatang,” katanya dalam kenyataan hari ini.

Arsad berkata pihaknya sedang mengenal pasti individu yang terlibat dan kes disiasat mengikut Seksyen 317 Kanun Keseksaan kerana menyembunyikan kelahiran dengan niat membuang bayi.

Terdahulu tular sebuah video berdurasi 53 saat menerusi media sosial memaparkan seorang bayi ditinggalkan di atas sofa sebelum ditemukan orang ramai.–AlHijrah Online


AS rancang hantar 120,000 tentera ke Timur Tengah

WASHINGTON – Rumah Putih
dilaporkan sedang mengkaji rancangan untuk menghantar sehingga 120,000 tentera
ke Timur Tengah yang mendekati skala pencerobohan Amerika Syarikat (AS) ke atas
Iraq pada 2003.

Kelmarin, New York Times memetik
kenyataan pegawai keselamatan melaporkan, pelan itu akan diteruskan jika Iran
melancarkan serangan ke atas angkatan tentera AS atau meningkatkan program
senjata nuklear mereka.

“Rancangan itu tidak menyatakan
sama ada tentera AS akan menyerang Teheran atau tidak,” lapor akhbar itu lagi.

Sebelum ini, kira-kira 130,600
tentera dikerah ketika pencerobohan AS di Iraq.

Rangka tindakan itu adalah versi
terbaharu operasi perang siber digelar ‘Nitro Zeus’ yang akan menyasarkan grid
tenaga dan tentera Iran.

Sinar Harian yang memetik laporan agensi berita menyebtkan beberapa pegawai tentera mendakwa pelan itu telah dikemaskini sejak beberapa tahun lalu dan perubahan terkini dipengaruhi Penasihat Keselamatan Negara, John Bolton.

Pelan itu didedahkan di
tengah-tengah ketegangan yang semakin meningkat antara AS dan Iran.

Minggu lalu, Presiden Iran,
Hassan Rouhani menegaskan akan menggantung dua komitmen dipersetujui dengan
kuasa dunia di bawah perjanjian Pelan Tindakan Komprehensif Bersama (JCPOA).

Ia selepas Presiden Donald Trump
menarik diri daripada perjanjian pada 2015 itu selain mengenakan sekatan
tambahan ke atas Teheran yang memberi impak besar kepada ekonomi negara itu.

Awal Mei lalu, pegawai pertahanan
di Washington juga menyebut tentang petunjuk ancaman Teheran yang boleh
dipercayai dan maklumat risikan Israel tentang serangan berpotensi ke atas kepentingan
AS yang mencetuskan ‘perang retorik’ Bolton ke atas Iran.

Sebagai langkah berjaga-jaga, AS
bertindak menempatkan beberapa aset ketenteraan mereka termasuk pesawat
pengebom kononnya untuk menghantar mesej jelas kepada Iran.

EU beri amaran

Kesatuan Eropah (EU) menggesa
Iran dan AS mengelakkan sebarang peningkatan konflik ketenteraan selepas
Washington terus memberi tekanan kepada Teheran.

Ketua Dasar Luar, Federica
Mogherini membuat gesaan itu selepas sidang kemuncak bersama para menteri anggota
blok terbabit di Brussels kelmarin yang turut disertai Setiausaha Negara AS,
Mike Pompeo yang menjadi antara individu memberi tekanan maksimum kepada Iran.

“Pompeo mendengar dengan jelas daripada kami semua. Seperti yang anda sedia maklum, EU sentiasa menggalakkan dialog dan penglibatan usaha diplomatik. Ini adalah komitmen kami dan apa yang kami amalkan termasuk bersama Iran,” tegasnya.


RAPATKAN SAF TEMA KONSERT KEAMANAN MAAL HIJRAH 1438

Demi menghidupkan seruan Rapatkan Saf sesama umat Islam dalam menyeru dunia kembali kepada keamanan, TV Alhijrah akan mempelopori Konsert Rapatkan Saf Keamanan sempena sambutan Maal Hijrah 1438 pada 2 Oktober ini.

Konsert Islami tanda solidariti umat Islam itu akan menyatukan persembahan artis Muslim dari 10 negara Asean dalam konsert selama dua jam yang akan dipancarkan serentak secara  percuma bagi siaran semua stesen dan saluran televisyen tempatan.

Konsert Keamanan sempena tahun baru Hijrah.

Opick dijangka turut serta.

20 artis dari sepuluh negara Asean akan bersatu. Antara artis yang dijangka menyertai konsert ini termasuk Opick dari Indonesia serta Ramli Sarip dari Singapura.

Papa rock, Ramli Sarip yang terkenal dengan lagu-lagu ketuhanan.

Izelan Basar, CEO TV Alhijrah.

Alhijrah Big Studio, Cyberjaya bakal menjadi pentas Konsert Keamanan.

Istimewa untuk turut menyumbang kepada solidariti, TV Alhijrah kini mencari sepuluh rakan penaja untuk ikut serta dengan nilai tajaan antara RM30 ribu hingga RM50 ribu.
“Sekali lagi suara keamanan menjadi milik semua. Rakan kolaborasi diraikan dalam kalangan usahawan produk jenama Islam,” kata Izelan.


CELA SULTAN, POLIS BUAT APA? – RAIS YATIM

KUALA LUMPUR: Celaan terhadap institusi diraja perlu diambil tindakan tegas
oleh pihak berwajib dengan mengambil kira akta hasutan sebelum ianya menjadi
lebih buruk.

Bekas Penasihat Sosio Budaya Kerajaan, Tan Sri Dr. Rais Yatim mempersoal tindakan acuh tak acuh Polis Diraja Malaysia (PDRM) dan Suruhanjaya Komunikasi dan Multimedia Malaysia (SKMM) mengenai pelbagai celaan yang berlaku di media sosial.

“Apa pihak berkuasa buat? Seperti biasa juga bila dah tertiarap baru terngadah.

“Sepatutnya kita mempunyai sistem preventif dahulu dan SKMM perlu memainkan peranan yang sangat aktif bersama PDRM.

“Tak guna PDRM kata sudah buka kertas siasatan. Ini tidak meyakinkan,”

Jelasnya cercaan terhadap institusi diraja di media sosial dapat menghancurkan
sistem kenegaraan kita sendiri.

“Jadi selagi ada komponen penguatkuasa sebegini, selama itulah sistem diraja kita, sistem anti hasutan kita tidak berkesan sama sekali,” kata Tan Sri Rais.

Beliau juga melahirkan rasa kesal terhadap komen tidak bertanggungjawab
terhadap Tuanku Sultan Muhammad V yang sebahagian besarnya datang dari kaum
Melayu sendiri.

Perkara itu disifatkannya sebagai hilang adab dan budaya sebagai warganegara
apabila rakyat kebanyakan sanggup mengaibkan pucuk tertinggi kepimpinan bangsa
dan negara ini.

Mereka yang mencela institusi diraja boleh dikenakan tindakan mengikut
Seksyen 213 dan Seksyen 211 dalam akta komunikasi selain peruntukan kanun
keseksaan.

Peletakan jawatan sebagai Yang Di-Pertuan Agong merupakan yang pertama kali terjadi dalam sejarah sistem demokrasi raja berperlembagaan di negara ini sejak 1963.

Tan Sri Rais Yatim berkata, peristiwa itu seharusnya dijadikan pengajaran buat
seluruh rakyat di negara ini.

“Dalam rentetan zaman dari merdeka sehingga kini belum pernah berlaku
seseorang Yang Di-Pertuan Agong meletakkan jawatan.

“Dengan situasi yang sedemikian kita tidak ada pengalaman sebelum ini. Justeru
langkah yang paling afdal pada hemat kita ialah supaya kita meneliti peristiwa
ini sebagai pengajaran perlembagaan dan pengajaran budaya,” kata Tan Sri Rais.

Tambah beliau Perkara 32 dalam Perlembagaan jelas menyatakan bahawa Yang Di-Pertuan
Agong berhak meletakkan jawatannya dengan syarat baginda perlu menulis surat
sendiri yang dialamatkan kepada Majlis Raja-raja.

Katanya lagi surat itu tidak perlu menyatakan alasan sama ada sebab
kesihatan, kekeluargaan atau lain-lain.

Justeru, peletakan jawatan oleh Sultan Muhammad V tidak harus mengundang
spekulasi dan menimbulkan suasana curiga dalam kalangan rakyat Malaysia.

Ini kerana Yang Di-Pertuan Agong sentiasa tertakluk kepada peraturan dan
hemah Majlis Raja-raja yang termaktub dalam perkara 38 Perlembagaan.


TOLAK MENOLAK, KEKECOHAN GARA-GARA JUALAN BAJU RAYA RM1

SHAH ALAM: Lebih 500 orang menyerbu sebuah kedai pakaian di Seksyen 7 di sini semalam, gara-gara promosi RM1 untuk sepasang baju raya.

Ketua Polis Daerah Shah Alam ACP Mohd Iqbal Ibrahim berkata, pihaknya menerima aduan berhubung kejadian sekitar jam 10.30 pagi selepas berlaku kekecohan di kedai tersebut.

“Difahamkan kedai pakaian berkenaan membuat promosi untuk 100 orang terawal untuk membeli pakaian pada harga RM1, manakala 50 orang berikutnya akan mendapat baju kurta percuma.

“Dianggarkan lebih 500 orang membanjiri kedai berkenaan untuk mendapatkan harga promosi (RM1) itu sehingga berlaku tolak menolak dan kekecohan,” katanya dalam kenyataan pada Ahad.

Atas faktor keselamatan, Mohd Iqbal berkata pihak pengurusan kedai bersetuju menghentikan operasi pada jam 11.45 pagi kerana tidak dapat mengawal bilangan pengunjung yang hadir.

Bagaimanapun setakat ini tiada sebarang laporan polis dibuat mana-mana pihak berhubung kejadian itu dan tiada sebarang insiden yang tidak diingini berlaku.

“Orang ramai dinasihatkan agar tidak terlalu mudah terpengaruh dengan mana-mana promosi yang dibuat pada musim perayaan ini.

“Pihak peniaga hendaklah sentiasa peka dan elakkan membuat promosi yang boleh mengelirukan orang ramai bagi mengelakkan kejadian seperti ini tidak berulang lagi,” katanya.

Sebelum ini tular beberapa video dan gambar menunjukkan sebuah kedai pakaian di Seksyen 7 dipenuhi orang ramai bagi mendapatkan pakaian hari raya dengan harga promosi sebelum kekecohan berlaku dalam kedai tersebut.—AlHijrah Online


CEO TV ALHIJRAH TERIMA ANUGERAH ASEAN INSPIRING AWARD WINNER 2021

KUALA LUMPUR: Ketua Pegawai Eksekutif TV AlHijrah, Namanzee Harris menerima Anugerah Asean Inspiring Award Winner 2021 Innovation-Inspire-Creativity anjuran Indonesia Award Magazine atas pembabitan serta kepimpinan beliau dalam dunia penyiaran Islam.

Namanzee menerima anugerah itu secara maya pada majlis yang diadakan di Jakarta, Indonesia semalam, Jumaat 23 April 2021.

Pengiktirafan peringkat Asean ini diberikan kepada Namanzee berdasarkan keupayaan serta komitmen berterusan beliau dalam membangunkan TV AlHijrah sebagai stesen penyiaran dakwah yang berinovasi serta kreatif.

Dalam ucapan beliau, Namanzee berkata kemenangan ini membuktikan peranan penyiaran Islam sebagai agen informasi dan wahana paling berkesan untuk membekalkan maklumat tentang Islam serta membekalkan kandungan alternatif secara kompetitif di peringkat antarabangsa.

“Secara realiti, ia bukan sesuatu yang mudah untuk stesen televisyen Islam kekal relevan dan bersaing terutamanya di saat dunia berhadapan dengan wabak COVID-19 yang merubah pola kehidupan sosial serta landskap ekonomi masyarakat dunia.

“Saya bertuah kerana dikelilingi warga kerja TV AlHijrah yang senantiasa bekerja keras secara kolektif dalam industri kreatif ini. Anugerah ini pastinya memberikan satu lonjakan semangat kepada kami semua untuk terus bersaing di peringkat antarabangsa sebagai peneraju inovasi dakwah dalam industri kreatif,” katanya.

Tambah beliau, TV AlHijrah akan terus berusaha untuk menjadi media dakwah yang mengangkat penerapan Islam sebagai cara hidup, agama yang rahmah didekati termasuk penonton bukan beragama Islam.

“Suku kedua tahun 2021 bakal menyaksikan lebih banyak program berimpak tinggi yang akan kami terbitkan dan siarkan demi memenuhi aspirasi penyiaran negara dan selera penonton yang dahagakan program ilmiah yang mendidik dan menghiburkan selari dengan ajaran agama, batasan budaya dan norma masyarakat majmuk di Malaysia.

“Terkini, kami akan siarkan program Khatam Al-Quran Perdana secara langsung selama 12 jam pada Ahad, 9 Mei 2021 akan datang. Rancangan ini akan mengajak penonton untuk bertadarus seisi keluarga bersama barisan Qari terkenal negara dalam usaha mengimarahkan malam-malam akhir Ramadan,” ujarnya.

Menurut Namanzee, Program Khatam Quran Perdana ini serta semua rancangan menarik lain di stesen TV AlHijrah memposisikan stesen ini sebagai stesen penenang jiwa yang memeluk emosi rakyat Malaysia tatkala negara menghadapi ancaman COVID-19 yang masih membimbangkan.

Sebelum ini Namanzee juga telah dinobatkan sebagai pemenang Anugerah Top Young CEO in Media and Broadcasting Industry di Majlis Anugerah 100 Top Young CEO 2020 anjuran Ikon Malaysia.–AlHijrah Online


REMAN PEMANDU LAWAN ARUS DISAMBUNG

SHAH ALAM: Tempoh reman individu yang memandu secara melawan arus hingga mengakibatkan kemalangan maut pada Ahad lalu disambung tiga hari lagi.

Ketua Polis Daerah Shah Alam, Asisten Komisioner Baharudin Mat Taib berkata tempoh reman itu disambung bermula hari ini bagi membantu siasatan.

Suspek sebelum ini telah ditahan reman selama enam hari.

Baharudin dilapor berkata kes itu diklasifikasikan semula kepada Seksyen 302 Kanun Keseksaan kerana membunuh.

Dalam kejadian Ahad lalu dua maut masing-masing berusia 18 dan 19 tahun selepas kereta Proton Wira Aeroback dinaiki mereka dirempuh kenderaan pacuan empat roda yang dipandu melawan arus di Lebuhraya Persekutuan.

Hasil ujian urin ke atas pemandu pacuan empat roda tersebut selepas kemalangan mendapati suspek positif ganja. — AlHijrah Online


LAPORAN KHAS AKIKAH BUKA PELUANG KERJAYA

BUKAN EMAS SEGUNUNG YANG DIMINTA, TAPI CUKUPLAH SEKADAR DERMA IKHLAS .

BAGI PENDUDUK DESA KEMIRI-KEBU , JOGJAKARTA YANG HIDUP DALAM SERBA KEKURANGAN , SUMBANGAN DAGING KAMBING AKIKAH MEMBERI SERIBU SATU MAKNA. BUKAN SAHAJA DAPAT MENGISI PERUT YANG KOSONG, MALAH MEMBERI PELUANG PEKERJAAN.

IKUTI LAPORAN MARIAM ULFAH ZULKIFLI YANG MENGIKUTI ROMBONGAN E-Z QURBAN KE DAERAH TERSEBUT.


PKPD DILAKSANAKAN DI ASRAMA PEKERJA TOP GLOVE, KLANG

KUALA LUMPUR: Kerajaan mengumumkan Perintah Kawalan Pergerakan Diperketatkan (PKPD) di asrama pekerja Top Glove, Klang bermula esok, 17 November hingga 30 November ini.

PKPD dilaksanakan susulan hasil saringan COVID-19 yang dilaksanakan Kementerian Kesihatan Malaysia (KKM) di kawasan terbabit yang mengesahkan 215 kes positif COVID-19 dilaporkan.

Menurut Menteri Kanan (Keselamatan) Datuk Seri Ismail Sabri Yaakob, pelaksanaan PKPD di kawasan itu diputuskan pada sidang khas Majlis Keselamatan Negara (MKN) hari ini, di mana ia melibatkan 13,190 pekerja kilang yang menginap di asrama pekerja lelaki dan wanita.

Tambahnya, seramai 1,200 penduduk tinggal di kawasan perumahan berdekatan, iaitu Jalan Abadi 1A/8, Jalan Abadi 1A dan Jalan Abadi 10A/KU8.

“Pelaksanaan PKPD ini bagi membolehkan KKM terus melaksanakan saringan bersasar kepada pekerja dan penduduk di kawasan tersebut.”

“Pihak Top Glove juga perlu membuat saringan sepenuhnya kepada semua pekerja di kilang dan di asrama-asrama yang membekalkan tenaga kerja kepada kilang tersebut,” katanya pada sidang media perkembangan Perintah Kawalan Pergerakan Pemulihan (PKPP) hari ini.–AlHijrah Online


DR MAHATHIR, IMRAN KHAN BERTEMU DI PUTRAJAYA

PUTRAJAYA: Perdana Menteri Tun Dr Mahathir Mohamad dan Perdana Menteri Pakistan, Imran Khan mengadakan pertemuan di Perdana Putra di sini hari ini bagi membincangkan kerjasama dua hala yang sedia wujud antara Malaysia dan Pakistan

Wisma Putra, dalam kenyataan sebelum ini, memaklumkan kedua-dua pemimpin dijangka bertukar pandangan mengenai isu global dan serantau yang mempunyai kepentingan bersama.

Imran Khan tiba di Malaysia malam tadi untuk lawatan kerja dua hari.

Ini merupakan lawatan kerja kali kedua bekas bintang kriket itu ke Malaysia sejak menjadi Perdana Menteri pada Ogos 2018. Lawatan pertamanya pada November 2018. — BERNAMA


DUA RAKAN DIDAKWA BUNUH PEKERJA KOLAM IKAN

TAPAH: Dua rakan dihadapkan ke Mahkamah Majistret di sini hari ini, atas dakwaan membunuh seorang lelaki di sebuah kolam ikan dekat Bidor pada September tahun lalu.

Tertuduh, N Mageswaran, 31, dan M Anbu, 30, mengangguk faham sejurus pertuduhan dibacakan di hadapan Majistret, Siti Hanum Mohmad Sah.

Menurut pertuduhan, mereka didakwa membunuh D Gunasealan, 29 tahun di kolam ikan Kampung Poh, Bidor antara jam 2 pagi hingga 7.30 pagi pada 13 September tahun lalu.

Majistret menetapkan 21 Mac depan sebagai tarikh sebutan semula kes sementara menunggu laporan kimia dan forensik.

Tertuduh kedua, Anbu turut dibenarkan mendapat rawatan perubatan berikutan mengalami sakit kaki.

Media sebelum ini melaporkan, polis menahan dua lelaki bagi membantu siasatan kes culik dan bunuh seorang lelaki yang mayatnya ditanam dalam kebun kelapa sawit di Bidor, Tapah pada tahun lalu.

Ketua Polis Perak, Datuk Mior Faridalathrash Wahid, dilaporkan berkata, mangsa pembunuhan itu diserang dan dilarikan oleh dua suspek ketika berada di kolam ikan dekat Kampung Poh, Bidor. – Alhijrah Online / Hamimah Hamid


HARGA MAKSIMUM MINYAK MASAK BOTOL 5KG DIJUAL RM34.70 PADA OGOS

KUALA LUMPUR: Minyak masak sawit dalam botol lima kilogram (5kg) akan dijual pada harga RM34.70 bulan ini bermula dari 8 Ogos, kata Pengerusi Pasukan Khas Jihad Tangani Inflasi Tan Sri Annuar Musa.

Annuar berkata harga itu ditetapkan susulan pelaksanaan harga maksimum minyak berkenaan secara bulanan berdasarkan harga bagi satu tan metrik minyak sawit mentah (CPO) diumum oleh Lembaga Minyak Sawit Malaysia (MPOB), dengan harga RM4,063 bagi bulan Ogos.

“Berdasarkan penentuan harga ini mulai hari ini, penguatkuasaan harga di kedai-kedai hendaklah mula dilaksanakan tujuh hari kemudian, bermakna 8 Ogos minyak masak dalam botol 5kg yang sekarang dijual dari RM39 hingga RM42 hendaklah dijual pada harga maksimum RM34.70,” katanya pada sidang media di Bangunan Parlimen selepas mempengerusikan mesyuarat Pasukan Khas Jihad Tangani Inflasi di sini hari ini.

Bagaimanapun, Annuar berkata harga berkenaan hanya berkuat kuasa untuk Semenanjung Malaysia.

Sementara itu, Annuar yang juga Menteri Komunikasi dan Multimedia berkata dengan pengumuman itu Kementerian Perdagangan Dalam Negeri dan Hal Ehwal Pengguna (KPDNHEP) akan mengambil langkah-langkah berikutnya untuk mewartakan harga berkenaan.

Katanya kaedah sama akan dikekalkan pada bulan-bulan akan datang, dengan harga maksimum berkenaan akan berubah setiap bulan berdasarkan harga semasa CPO yang diumumkan oleh MPOB setiap awal bulan.

“Bagi peniaga yang gagal mematuhi penetapan harga maksimum ini, KPDNHEP boleh mengambil tindakan berdasarkan peraturan yang ada,” katanya sambil menyatakan jadual harga maksimum bagi minyak masak botol 1kg hingga 3kg akan dikeluarkan oleh KPDNHEP.

Minggu lalu kerajaan memutuskan untuk mewartakan harga maksimum minyak masak dalam botol, bagi memastikan produk itu mempunyai harga maksimum dari semasa ke semasa dan bagi membantu rakyat menangani kenaikan kos sara hidup.  – AlHijrah Online


BANTUAN JKM DIAWALKAN SEMPENA AIDILFITRI

PUTRAJAYA: Bayaran bantuan bulanan Jabatan Kebajikan Masyarakat (JKM) bagi  Mei 2022 akan dikreditkan kepada penerima mulai 25 April hingga 30 April, menurut Kementerian Pembangunan Wanita, Keluarga dan Masyarakat (KPWKM).

Bayaran bantuan bulanan itu dipercepatkan sempena perayaan Aidilfitri yang akan disambut tidak lama lagi.

Bayaran bantuan bagi Jun 2022 akan dikreditkan pada tarikh asal iaitu antara 1 Jun hingga 10 Jun, katanya dalam satu kenyataan di sini hari ini.

KPWKM berharap bayaran yang diawalkan itu dapat dimanfaatkan sebaiknya oleh penerima. – AlHijrah Online


WARGA EMAS DITAHAN TERLIBAT PERSETUBUHAN LUAR TABII DENGAN KAMBING

HULU SELANGOR: Polis Diraja Malaysia (PDRM) menahan seorang suspek berusia 60 tahun yang disyaki terlibat kes persetubuhan luar tabii dengan seekor kambing betina sehingga haiwan itu mati di Kampung Sungai Buaya, Serendah.

Ketua Polis Daerah Hulu Selangor, Supt Arsad Kamaruddin berkata kejadian kira-kira 1.30 petang itu disedari seorang wanita berusia 45 tahun selepas mendengar bunyi mengembek dari kandang kambingnya yang terletak di belakang rumah.

“Pemeriksaan mendapati seorang lelaki yang dikenalinya dalam keadaan separuh bogel bangun dari sebelah kambing milik pengadu.

“Pengadu kemudian membuat pemeriksaan dan mendapati seekor kambing betina telah mati,” katanya dalam kenyataan hari ini.

Dia kemudian membuat satu laporan polis di Balai Polis Serendah, pada jam 6.24 petang semalam.

Hasil maklumat yang diperoleh, polis telah berjaya membuat tangkapan keatas seorang lelaki Melayu di kawasan semak Jalan Tengah, Kampung Sungai Buaya, Serendah pada jam 10.50 pagi hari ini.

“Suspek berumur 60 tahun dan semakan dapati saspek mempunyai rekod lampau yang membabitkan kes jenayah.

“Suspek akan direman esok di Mahkamah Sesyen Kuala Kubu Bharu untuk siasatan lanjut mengikut Seksyen 377 dan Seksyen 289 Kanun Keseksaan,” katanya.

Arsad berkata dengan tertangkapnya suspek, pihak polis telah berjaya menyelesaikan kes tersebut. — AlHijrah Online


SULTAN MUHAMMAD V ISYTIHAR CHE PUAN NUR DIANA PETRA SEBAGAI SULTANAH KELANTAN

KOTA BHARU: Sultan Kelantan Sultan Muhammad V berkenan mengisytiharkan isteri baginda, Che Puan Nur Diana Petra Abdullah sebagai Sultanah Kelantan berkuat kuasa hari ini.

Pelantikan itu membawa gelaran Duli Yang Maha Mulia Sultanah Nur Diana Petra Abdullah.

Menteri Besar Datuk Ahmad Yakob membacakan pengisytiharan rasmi itu di Istana Balai Besar, di sini hari ini.

Turut hadir Timbalan Menteri Besar Datuk Mohd Amar Nik Abdullah, Setiausaha Kerajaan Kelantan Datuk Nazran Muhammad dan Mufti Kelantan Datuk Mohamad Shukri Mohamad.

Ahmad berkata Sultan Muhammad V turut berkenan mengurniakan isteri baginda, Pangkat Kemuliaan Yang Teramat Mulia Che Puan Mahkota Kelantan.

Ahmad berkata pengisytiharan itu dibuat menurut Fasal (1) Perkara 43 Undang-undang Perlembagaan Tubuh Kerajaan Kelantan (Bahagian Yang Kedua).

Dalam pengisythiran yang sama, Ahmad berkata Sultan Muhammad V turut berkenan mengurniakan Pangkat Kemuliaan Yang Teramat Mulia Che Puan Mahkota Kelantan kepada Che Puan Sofie Louise Johansson Petra, isteri Tengku Mahkota Kelantan. – AlHijrah Online


TINDAKAN WANITA BERPAKAIAN IHRAM KETIKA UMRAH TIDAK BERAKAL

GEORGE TOWN: Tindakan seorang wanita yang didakwa mengerjakan umrah berpakaian ihram seperti jemaah lelaki disifatkan sebagai tindakan yang tidak berakal dan sengaja mempermain-mainkan atau mempersendakan agama Islam.

Mufti Pulau Pinang Datuk Seri Dr Wan Salim Wan Mohd Noor berkata tindakan dilakukan wanita itu hanya memudaratkan diri sendiri malah agama Islam bukan bahan mainan atau sendaan.

“Seorang Muslim dituntut menghormati dan mengagungkan agamanya, malah tindakan wanita itu disifatkan sebagai hanya memudaratkan diri sendiri sedangkan agama Islam sedikit pun tidak terjejas oleh tindakan yang tidak berakal itu.

“Melakukan perbuatan yang berlawanan dengan hukum Islam secara sengaja bererti mempermain-mainkan atau mempersendakan agama, dengan tindakan sedemikian pelakunya menjadi kafir. Jika tidak bertaubat dia akan dihumban ke neraka dan akan menerima seksaan yang dahsyat di akhirat nanti,” katanya dalam kenyataan hari ini.

Wan Salim berkata banyak lagi cara untuk mencari populariti, namun bukan dengan menjadikan agama sebagai bahan mainan atau sendaan kerana ia tindakan jelas sekali menghina agama.

”Agama Allah tetap berkembang pesat dari semasa ke semasa…semakin ramai manusia menganutnya terutama dalam kalangan para ilmuwan dan cerdik pandai dalam pelbagai bidang ilmu dan kerjaya,” katanya.

Semalam, tular video berdurasi 17 saat yang memaparkan seorang wanita yang didakwa sebagai rakyat tempatan berada di Tanah Suci Makkah dengan lengkap berpakaian ihram seperti jemaah umrah lelaki dan perkara itu telah mendapat pelbagai reaksi daripada netizen.

Berikutan itu, Menteri di Jabatan Perdana Menteri (Hal Ehwal Agama) Datuk Idris Ahmad dilaporkan berkata pihaknya memberi jaminan tindakan tegas akan dikenakan terhadap wanita yang didakwa mengerjakan umrah berpakaian ihram lelaki malah agensi yang menguruskan umrah wanita terbabit juga akan dikenakan tindakan jika benar dakwaan seperti ditularkan. – AlHijrah Online


BAS SMART SELANGOR KEMALANGAN: DUA KANAK-KANAK TURUT TERLIBAT

SELANGOR: Tujuh orang mangsa termasuk dua kanak-kanak terlibat dalam insiden kemalangan jalan raya melibatkan sebuah Bas Smart Selangor sekitar jam 8.45 malam semalam.

Difahamkan, bas tersebut sedang beroperasi di kawasan Majlis Perbandaran Kuala Selangor (MPKS).

Exco Kerajaan Tempatan dan Pengangkutan Awam Negeri Selangor, Ng Sze Han dalam satu kenyataan memaklumkan, penilitian lanjut berhubung kes tersebut akan dilakukan selepas laporan penuh diterima.

Kerajaan negeri dalam pada itu menegaskan bahawa mereka amat menitikberatkan keselamatan pengguna pengangkutan awam khususnya perkhidmatan Bas Smart Selangor.

Kesemua mangsa yang terlibat telah dibawa ke Hospital Sungai Buloh untuk rawatan lanjut.–AlHijrah Online


IBU JAGA ANAK LUMPUH DAPAT PERHATIAN

KEMAMAN: Kisah hidup warga emas Rosanani Salleh bersama empat orang anak kurang upaya (OKU) yang sebelum ini disiarkan Berita Alhijrah mendapat perhatian pelbagai pihak termasuk Kerajaan Negeri Terengganu.

Pengerusi Jawatankuasa Kebajikan, Pembangunan Wanita, Keluarga Dan Perpaduan Nasional Negeri, Hanafiah Mat berkata keempat-empat beradik yang lumpuh seluruh badan akibat penyakit saraf itu akan menerima bantuan am negeri sebanyak RM450 sebulan mulai Januari depan.

Sebelum ini tiga daripada mereka menerima bantuan RM300 sebulan daripada Jabatan Kebajikan Masyarakat (JKM) manakala seorang lagi menerima bantuan bulanan daripada Pertubuhan Keselamatan Sosial (PERKESO).

Hanafiah berharap jumlah itu dapat menampung kehidupan seharian keluarga tersebut memandangkan keempat-empat orang anak Rosanani itu memerlukan penjagaan yang rapi.

“Jadi setelah berbincang dengan JKM, saya syorkan untuk meluluskan sebanyak RM450 untuk setiap seorang bermula Januari depan,” katanya.

Dalam pada itu Hanafiah berkata, kerajaan negeri juga akan membekalkan lampin pakai buang di bawah peruntukan Tabung Darul Iman untuk kegunaan adik beradik tersebut.

Selain itu, Hanafiah menyeru para ibu bapa di negeri ini yang mempunyai anak OKU dan memerlukan bantuan supaya tidak berdiam diri dan melaporkan kepada pihak yang berkaitan.

Ia bagi membolehkan mereka menerima bantuan sewajarnya sama ada daripada Kerajaan Persekutuan atau Kerajaan Negeri.

Dalam pada itu Majlis Agama Islam dan Adat Melayu Terengganu (MAIDAM) turut menzahirkan keprihatinan dan berhasrat memberikan bantuan sara hidup secara ‘one-off’ antara RM1,000 hingga RM3,000 setahun kepada adik-beradik tersebut.

Ketua Pegawai Eksekutifnya, M. Rozi Bidin berkata bagi ibu mereka pula, bantuan bulanan MAIDAM yang diterimanya sejak 2016 akan dinaikkan daripada RM400 kepada RM500 selepas ini.

Rosanani berkata beliau lega apabila ramai pihak yang tampil menghulurkan bantuan setelah kisah hidup keluarganya disiarkan Berita Alijrah.

“Alhamdulillah selepas masuk TV Alhijrah haritu, ramai yang berikan sumbangan dan bantuan dari individu dan organisasi,” katanya.

Isnin lalu, Berita Alhijrah melaporkan Rosanani, 62, yang bekerja sebagai penjual lemang terpaksa menguruskan anak Mohd Amerizam Razali, 42, Mohd Marsudi, 36, dan Mohd Aismuddin, 33, yang memerlukan penjagaan rapi.

Anak sulungnya Rozanariah, 43, yang turut menghidap penyakit sama tinggal berasingan memandangkan beliau telah berkahwin dan dijaga oleh suami serta tujuh orang anaknya yang berumur antara lima hingga 20 tahun. –AlHijrah Online


KERAJAAN UAE SUMBANG BANTUAN BANJIR KEPADA LEBIH 700 ANGGOTA, KELUARGA ATM

KUALA LUMPUR: Lebih 700 anggota Angkatan Tentera Malaysia (ATM) yang terjejas akibat banjir terutamanya di Pahang dan Selangor menerima sumbangan barangan keperluan asas daripada kerajaan Emiriah Arab Bersatu (UAE), hari ini.

Sumbangan yang disampaikan Duta UAE ke Malaysia, Khalid Ghanim Mohammad Al-Ghaith merangkumi sejadah, Al-Quran, telekung, barangan memasak, kit pembersihan, tilam, tuala, selimut dan bantal yang dapat membantu meringankan beban mangsa banjir.

Menurut Panglima ATM, Tan Sri Affendi Buang, sumbangan tersebut akan mula diagihkan bermula hujung minggu ini kepada keluarga anggota ATM yang terjejas terutamanya di Selangor dan Pahang.

“ATM berterima kasih dengan keprihatinan dan bantuan Kerajaan UAE dalam membantu mereka yang terkesan dengan bencana banjir terutamanya warga tentera dan keluarga mereka,” katanya pada sidang media selepas majlis penyampaian bantuan mangsa banjir daripada Kerajaan UAE kepada ATM di Wisma Perwira di sini hari ini.

Turut hadir Pengerusi Jemaah Tertinggi Badan Kebajikan Keluarga Angkatan Tentera (BAKAT) Tengku Puteri Seri Teja Puan Sri Tengku Muhaini Sultan Ahmad Shah.

Affendi berkata sumbangan tersebut akan diatur gerak oleh ATM dan BAKAT yang menjaga hal ehwal keluarga anggota tentera serta akan diperluaskan kepada masyarakat umum bagi menyahut seruan kerajaan menjayakan konsep Keluarga Malaysia.—AlHijrah Online


AUSTRALIA UCAP TAHNIAH MALAYSIA ADA MAHKAMAH KHAS HADHANAH, NAFKAH

KUALA LUMPUR: Delegasi
Mahkamah Syariah Wilayah Persekutuan (MSWP) dan Jabatan Kehakiman Syariah
Malaysia (JKSM) kini mengadakan lawatan kerja lima hari ke Sydney, Australia,
bermula 22 September lalu.

Lawatan kerja delegasi badan kehakiman syariah Malaysia yang diketuai Ketua Pengarah merangkap Ketua Hakim Syarie JKSM, Datuk Dr Mohd Na’im Mokhtar antara lain bertujuan memahami proses undang-undang keluarga dan peranan Mahkamah Keluarga Australia, mempelajari sistem sokongan kanak-kanak dan mendapatkan amalan terbaik bagi menangani kes-kes kekeluargaan.

Ketua Pendaftar
MSWP merangkap jurucakap delegasi itu, Muhammad Khairul Nizzam Kassim berkata,
delegasi dibawa melawat dan melihat dengan lebih dekat proses pengendalian
kes-kes kekeluargaan di Mahkamah Keluarga Australia bermula dari pendaftaran
kes sehingga prosiding rayuan.

“Lawatan ini dijangka akan memberikan input dan amalan terbaik bagi pelaksanaan Program Pengkhususan Pengendalian Kes Hadhanah (Penjagaan Anak) dan Nafkah serta Pewujudan Bahagian Penguatkuasaan dan Pelaksanaan di MSWP yang telah mula beroperasi (Satu (1) Dewan MRS Bahagian Nafkah) pada 3 September lalu,” katanya kepada AlHjirah Online ketika dihubungi di Sydney hari ini.

Dalam lawatan itu Hakim Mahkamah Keluarga Australia, Judith Ryan juga mengucapkan tahniah kepada Malaysia yang akan mempunyai Mahkamah Khusus untuk Kes Hadhanah dan Nafkah.

Kedua-dua pihak juga akan menandatangani MOU untuk kerjasama di antara hakim bagi bertukar pandangan mengenai undang-undang keluarga.

Turut serta dalam lawatan kerja itu Setiausaha Politik kepada Datuk Seri Dr Mujahid Yusof Rawa, Abang Ahmad Kerdee Abang Masagus; Ketua Hakim Syarie MSWP, Ibrahim Deris; Hakim Mahkamah Rendah Syariah MSWP, Abdullah Zuhdee Ab Halim; Penolong Pendaftar MSWP, Ira Kartini Chairullah dan Penolong Pegawai Teknologi Maklumat, Che Dewi Suhana Che Zainal Abidin.

Mereka turut melawat Relationships Australia Family Relationship Centre, New South Wales (NSW) Local Court, NSW District Court, Legal Aid NSW, The Shopfront Youth Legal Service, The Muslim Legal Network, Child Support Agency dan The Judicial Commission of NSW. – AlHijrah Online


Senat AS lulus resolusi tamat perang Yaman

WASHINGTON, 14 Mac – Senat Amerika Syarikat (AS) diketuai
Republikan semalam meluluskan rang undang-undang untuk menamatkan sokongan
negara itu terhadap pakatan perang pimpinan Arab Saudi di Yaman.

Laporan BBC yang dipetik Sinar Harian menyatakan keputusan
tersebut dianggap tamparan buat Presiden Donald Trump yang selama ini menyokong
usaha negara Arab berkenaan dan pemimpinnya.

Ia juga cubaan untuk mengekang kuasa presiden sekali gus
menamatkan penglibatan tentera AS dalam konflik negara Arab itu dalam tempoh 30
hari.

Trump bagaimanapun, berikrar untuk menggunakan kuasa veto
terhadap keputusan terbabit sekiranya resolusi itu dibawa ke pihak Kongres yang
dikuasai parti Demokrat.

Menyifatkan Arab Saudi sebagai sekutu penting, AS menjual
senjata kepada negara Arab itu sementara pasukan ketenteraan memberi sokongan
logistik dan risikan bagi membolehkan tentera pakatan melancarkan serangan
dron.

Perang Yaman yang bermula pada 2015 menyebabkan kematian
ribuan warganya manakala berjuta lagi berdepan krisis kebuluran.


KERAJAAN SARAN PENCARUM GUNA WANG KWSP SEBAGAI CAGARAN PINJAMAN BANK – PM

KUALA LUMPUR: Kerajaan bercadang memperkenal kaedah yang membenarkan pencarum Kumpulan Wang Simpanan Pekerja (KWSP) membuat pinjaman bank dengan menggunakan wang caruman di agensi itu sebagai kolateral atau cagaran kepada bank.

Perdana Menteri Datuk Seri Anwar Ibrahim berkata bagaimanapun kaedah itu hanyalah bagi mereka yang benar-benar terdesak dan memerlukan wang.

“Pada prinsipnya saya tidak setuju pengeluaran khas dana simpanan persaraan rakyat.

“Bagaimanapun, saya akan pastikan supaya KWSP memberikan ruang bagi pencarum yang mempunyai wang dan dalam keadaan terdesak untuk pinjam daripada bank dengan kolateral atau jaminan cagaran daripada wang KWSP,” katanya ketika menggulung perbahasan Rang Undang-Undang Perbekalan 2023 di Dewan Rakyat hari ini.

Anwar berkata ia merupakan langkah terbaik yang boleh dilakukan sekarang memandangkan ketika ini banyak negara yang memberikan kelonggaran seperti pengeluaran dana persaraan telah menghentikan atau membatalkan kemudahan itu.

Anwar turut membidas sikap pembangkang yang membawa hujah menggambarkan seolah-olah Kerajaan Perpaduan bersifat menindas.

Beliau berkata pemberian dan bantuan kewangan kepada negeri termasuk yang ditadbir pembangkang turut meningkat pada tahun ini berbanding terdahulu.

“Kelantan RM351.5 juta, Terengganu RM411.1 juta, Perlis RM154 juta. Lepas tu nak banding dengan Sabah dan Sarawak.

“Tak adil nak banding dengan Sabah, Sarawak sebab mereka masuk bersama Malaysia kemudian, kawasan-kawasan desa jauh ketinggalan, jauh lebih teruk dari kawasan miskin.

“Ini bukan soal kepentingan politik, saya konsisten dalam hal ini. Kalau kita belanja RM10 juta, kita kena tambah RM100 juta di Sabah dan Sarawak,” katanya.

Beliau berkata kerajaan juga memberikan peruntukan pembangunan keseluruhan RM6.2 bilion kepada Kedah, Kelantan, Terengganu dan Perlis pada tahun ini.

Rang Undang-Undang Perbekalan 2023, yang merupakan belanjawan pertama di bawah kepimpinan Anwar, kemudian diluluskan di peringkat dasar setelah dibahaskan selama enam hari bermula 27 Feb lepas dan sesi penggulungan oleh setiap kementerian.

Belanjawan 2023, yang dibentangkan Anwar pada 24 Feb lepas, memperuntuk sejumlah RM388.1 bilion dengan RM289.1 bilion untuk belanja mengurus dan RM99 bilion untuk belanja pembangunan termasuk RM2 bilion simpanan luar jangka.

Menurut takwim di laman Parlimen, rang undang-undang itu akan dibahas di peringkat jawatankuasa selama 10 hari bermula Isnin depan. –AlHijrah Online


BANJIR KILAT: RAKUS KEJAR PEMBANGUNAN, HAK ALAM SEKITAR TERPINGGIR

KUALA LUMPUR: Surah Ar-Rum, ayat 41 adalah ayat Allah yang memperingatkan hambanya bahawa bala bencana dan kebinasaan yang terjadi di muka bumi adalah angkara tangan-tangan manusia sendiri.

Malah ayat berkenaan diturunkan agar manusia menginsafi akan perbuatannya merosakkan alam dan isinya sebelum kembali bertaubat.

Kurang seminggu lalu, sebahagian ibu negara dilanda banjir kilat lagi. Gambar-gambar dan video-video air melimpah dari sungai, terutama di lokasi tumpuan, Masjid Jamek Sultan Abdul Samad, yang turut menempatkan pertemuan Sungai Gombak dengan Sungai Klang.

Kita di tahun 2020, namun banjir kilat yang berlaku sejak berpuluh tahun lalu masih terus berlaku. Di mana silapnya? Adakah aspek perancangan pembangunan yang sedang rancak berlaku di kota metropolis itu, telah mengetepikan hak-hak alam sekitar yang sewajarnya kita tunaikan?

Bekas Dekan Kulliyyah Senibina dan Reka Bentuk Alam Sekitar, Profesor Emeritus Dr. Ismawi Zen menyifatkan, sistem pengairan dan perparitan yang tidak efisyen menjadikan sebahagian ibu negara sinonim dengan banjir kilat.

Katanya, sungai-sungai di Kuala Lumpur telah bertukar menjadi longkang konkrit, yang tiada upaya menyerap air dalam tanah.

“Limpahan air sungai sepatutnya boleh dielak jika air yang mengalir menyerap ke dalam tanah walaupun perlahan-lahan. Namun disebabkan sungai telah bertukar kepada longkang konkrit, maka serapan itu tidak berlaku, sekali gus menyebabkan air melimpah apabila kuantiti air meningkat semasa hujan lebat.”

Ismawi yang pernah berpengalaman menjadi panel penasihat Projek Pembesaran Masjidil Haram berkata tindakan segera harus diambil dalam menangani banjir kilat di Kuala Lumpur daripada berlaku, khususnya impak daripada hujan lebat.

“Perlu ada cara untuk ‘melengahkan’ pergerakan air sungai yang banyak akibat kuantiti air hujan, seperti pembuatan kolam takungan. Melaluinya, air yang tertakung pada kolam berkenaan juga boleh menyerap ke dalam tanah di dasar kolam.”

Ismawi juga mengingatkan para pemaju supaya tidak terlalu ghairah dengan projek-projek pembinaan, lebih-lebih lagi yang boleh memberi impak buruk kepada alam sekitar.

Beliau mahu setiap perancangan pembangunan agar sentiasa bertanggungjawab dalam mengambil kira impak kepada persekitaran dan ekosistem kehidupan sebagai satu elemen yang amat penting dan tidak hanya melihat kepentingan projek masing-masing semata-mata.

“Benarlah firman Allah dalam Surah Ar-Rum, ayat 41 itu. Angkara tangan-tangan manusia di muka bumi ini, maka datang bala bencana. Dan ayat itu diturunkan supaya hamba-Nya insaf dan kembali bertaubat malah tidak lagi membuat kerosakan.”

Ismawi turut merayu rakyat di negara ini sama-sama mengambil tanggungjawab menjaga dan memelihara alam sekitar, malah mengingatkan bahawa ia bukan tanggungjawab kerajaan dan pihak berkuasa semata-mata.

Rakyat Malaysia, katanya perlu cakna dan prihatin bukan sahaja terhadap hubungan sesama manusia, malah sesama alam sekitar yang juga makhluk ciptaan-Nya. – AlHijrah Online / Hanisa Hasanuddin / Ardi Herman Mohd Mardzi


TIADA ISTILAH KLUSTER KAYANGAN, SEMUA INDIVIDU DILAYAN SAMA RATA – TIMBALAN MENTERI AGAMA

KOTA BHARU: Tiada istilah kluster kayangan atau golongan atasan, sebaliknya semua individu dilayan sama rata dalam soal kehadiran jemaah ke masjid semasa tempoh pandemik COVID-19.

Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, semua pihak sepatutnya sedia maklum mengenai prosedur operasi standard (SOP) masjid yang mengehadkan bilangan jemaah dalam satu-satu masa.

“Selain daripada SOP, yang lebih penting, pihak masjid perlu ada budi bicara, jangan hanya melayan kumpulan-kumpulan tertentu sahaja.

“Jadi, bagi pentadbiran Hal Ehwal Agama, tidak ada kluster-kluster kayangan, semua dilayan sama rata sahaja,” katanya selepas menyampaikan sumbangan bakul makanan dan juga wang tunai kepada 25 pengayuh beca dalam Program YADIM Peduli, Musaadah YADIM-Bank Islam di Dataran Muhammadi, di sini.

Tambah Marzuk, pihaknya dalam proses mengenal pasti permasalahan sebenar yang berlaku semasa kejadian jemaah tidak dibenarkan masuk untuk solat Jumaat di Masjid Putra, Putrajaya semalam.

Ujarnya, kementeriannya juga memohon Jabatan Kemajuan Islam Malaysia (JAKIM) bagi mendapatkan penjelasan masjid tersebut sekiranya masjid itu berada di bawah pentadbiran agensi berkenaan.

Marzuk mengulas sebuah video yang tular mengenai jemaah tidak dibenarkan untuk menunaikan solat Jumaat selepas pegawai Masjid Putra, Putrajaya bertindak menutup pintu pagar utama.—AlHijrah Online


Malaysia negara longgokan sampah-sarap?

BAGAIKAN mencurah air ke daun keladi, itulah perumpamaan yang boleh
menggambarkan sikap segelintir penjenayah yang tidak pernah peduli dengan
segala amaran, arahan dan larangan pihak berkuasa. Tanpa memikirkan kesusahan
orang lain, mereka yang mementingkan kemewahan hidup ini sanggup menggadaikan
kesejahteraan hidup orang awam dan kelestarian bumi yang turut dihuni bersama.

Selang lebih kurang dua bulan daripada malapetaka yang berlaku di
Sungai Kim Kim di mana penjenayah pun belum dikenakan tindakan terhadapnya
kerana kes masih belum selesai, hari ini rakyat Malaysia digemparkan pula dengan
berita kegiatan penyeludupan masuk sisa plastik tercemar yang didalangi pihak
tertentu ke negara ini.

Dalam kes pencemaran sisa toksik di Sungai Kim Kim di mana orang awam
menjadi mangsa bahananya, kita tidak pasti bagaimanakah kehidupan mereka setelah
melalui suatu bencana akibat keserakahan orang lain. Pasti mereka kecewa dengan
berita terbaharu ini, kerana kes hampir sama – orang awam dan kelestarian bumi
terancam dengan aktiviti tidak bermoral oleh segelintir manusia yang mengaut
keuntungan duniawi.

Kedegilan penjenayah ini sangat menyakitkan hati kita di mana kegiatan
ini terus berjalan walaupun kerajaan sudah mengharamkan kemasukan sisa buangan
itu sejak tahun lalu lagi.

Terbongkarnya kegiatan ini susulan penemuan 24 kontena di Pelabuhan
Barat, Pelabuhan Klang, yang mengandungi sisa plastik tercemar yang tidak boleh
dikitar semula membuktikan kepada kita manusia sanggup meletakkan diri pada
tahap yang sangat hina asalkan kehendak nafsu dapat dipenuhi.

Sekaligus, ia menunjukkan wujudnya salah guna kuasa pihak tertentu di
pelabuhan tersebut dan integriti yang telah sirna. Mereka menipu dengan
mengisytiharkan kandungan kontena hanya mengandungi sisa pepejal bersih,
sedangkan ia mengandungi bahan larangan, manakala kontena di pelabuhan Pulau
Pinang pula berisikan sisa plastik yang tercemar.

Jika begitu keadaannya, kita sudah dapat mengira harga kesejahteraan hidup yang perlu dibayar oleh semua penghuni bumi untuk hasil yang tidak berbaloi pada penilaian mereka yang mementingkan kualiti hidup. Tidak bersalahkah mereka kepada anak cucu yang mewarisi bumi yang dipenuhi pencemaran udara?

Berpandukan kenyataan yang dikeluarkan Menteri Tenaga, Sains,
Teknologi, Alam Sekitar dan Perubahan Iklim, Yeo Bee Yin, plastik yang
diseludup tersebut adalah daripada jenis yang kotor dan tidak berkualiti selain
sukar dilupuskan, dan jika dibakar ia akan mengeluarkan asap hitam.

Walaupun Bee Yin menyatakan bahawa pihak berkuasa akan melakukan
operasi di pelabuhan seluruh negara dalam tempoh sebulan, kita harap syarikat
pengimportan yang sudah dikenalpasti itu dikenakan tindakan sewajarnya dengan
segera atas kerosakan yang dilakukan.

Begitu juga dengan tindakan meminta negara asal yang dikesan menghantar
sisa buangan ini seperti China, Sepanyol, United Kingdom, Australia, Amerika
Syarikat, Kanada, Arab Saudi, Jepun, Jerman dan Bangladesh mengambil semula
sisa plastik yang ditahan di pelabuhan negara ini dengan mengguna pakai
Konvensyen Basel tidak akan berkesan untuk membanteras kegiatan ini kerana konsep
penjualan bergantung kepada permintaan.

Walaupun konvensyen tersebut menyatakan negara asal untuk mengambil
semula sisa buangan ini serta menanggung semua kos, apalah sangat yang boleh diharap
pada orang luar. Mereka mungkin boleh membayar pada kali ini, tetapi jaminan ia
tidak berulang bukan bergantung kepada mereka.

Tindakan proaktif yang sepatutnya ialah membanteras kegiatan pihak
pembeli kerana mereka inilah yang menggadaikan semangat patriotik dengan
berlaku khianat kepada negara sendiri.

Kerajaan juga perlu lebih bijaksana menyelesaikan masalah ini sehingga
ke akar umbi. Jenayah ini bermula dengan kurangnya iman dan nilai moral serta
tiada semangat patriotik dalam diri. Ditambah dengan berleluasanya rasuah,
penyalahgunaan kuasa, serta sikap bila terhantuk baru terngadah memudahkan
kegiatan haram ini aktif.

Sebagaimana laporan media sebelum ini, gesaan supaya kerajaan
mengharamkan sepenuhnya import sampah plastik untuk dikitar semula di negara
ini bagi mengelak kesan buruk kepada kesihatan awam dan alam sekitar bermula dari
pertubuhan bukan kerajaan (NGO) dan ahli akademik. Sewajarnya kerajaan
mendahului tindakan sebegini, bukan hanya bertindak mengikut laporan kerana
pencegahan itu lebih berkesan dari usaha menangani setiap malapetaka.

Justeru itu, tidak kira apa latar belakang atau pengaruhnya dalam  masyarakat, keadilan wajib ditegakkan. Keselamatan dan kesejahteraan  orang awam bukanlah galang ganti kepada kemewahan hidup sesetengah pihak  kerana dalam sebuah negara yang mementingkan rahmah kepada sekalian  penduduk, menjaga nyawa merupakan salah satu daripada lima prinsip  maqasid as-syariah yang wajib dijaga pemerintah.

Selain itu, kita tidak mahu Malaysia terus terkenal dengan negara
pengimport sampah di mana sebelum ini telah banyak sampah-sarap berbentuk hedonisme
yang dilambakkan di sini kerana sudah menjadi barang lusuh dan buangan di
negara-negara pengimport.

Masyarakat sudah lama dilalaikan dengan hiburan yang sangat asing pada
úruf dan budaya setempat seperti rock n
roll, heavy metal, black metal serta cara dan gaya hidup Barat
yang negatif seperti penglibatan dengan dadah, vandalisme, hubugan seks rambang
dan LGBT yang semakin menyerlah kini.

Gaya hidup yang mementingkan keseronokan dan kesenangan ini akan mendorong seseorang melupakan matlamat hidup yang hakiki, seterusnya mudah menerima segala sampah-sarap berbentuk fizikal yang merosakkan diri serta bahan buangan yang menghancurkan rohani.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN:Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


GEMPA BUMI SEDERHANA DI SELATAN SUMATERA

KUALA LUMPUR : Gempa bumi sederhana dengan kekuatan 5.7 pada skala Richter dilaporkan berlaku di Selatan Sumatera, Indonesia pada 6.23 pagi ini.

Menurut kenyataan Jabatan Meteorologi Malaysia, gempa bumi itu berpusat 140 km Barat Daya dari Bengkulu, Indonesia dengan kedalaman 10 km.

Bagaimanapun, gempa itu tidak membawa ancaman tsunami kepada Malaysia. — BERNAMA


IBU MENINGGAL DUNIA, BAYI LIMA BULAN TERSELAMAT

KUALA BERANG: Seorang wanita maut dalam nahas dua kenderaan di Lebuh Raya Pantai Timur 2 (LPT2) arah Ajil-Bukit Besi, di sini hari ini.

Kejadian berlaku kira-kira jam 10.15 pagi melibatkan mangsa Nurshahyda Mohd Zaki berusia 29 tahun yang disahkan meninggal dunia di lokasi kejadian.

Suaminya yang memandu kenderaan pacuan empat roda (4WD) jenis Ford Ranger, Ahmad Rakeymi Hafey Roslam, 29, bersama anaknya, Nur Ammara Safiyya, lima bulan, dilaporkan selamat.

Ketua Polis Daerah Hulu Terengganu Mohd Adli Mat Daud berkata, kejadian berlaku semasa pemandu bersama isteri dan anaknya dalam perjalanan dari Setiu menghala ke Dungun bagi melawat ahli keluarga mereka.

Sebaik tiba di lokasi, sebuah kenderaan pelbagai guna (MPV) jenis Toyota Estima dipandu seorang penuntut universiti awam berusia 19 tahun dari arah Kuala Terengganu menghala ke Bukit Besi dipercayai hilang kawalan sewaktu memotong sebelum merempuh bahagian kiri pacuan empat roda dinaiki keluarga tersebut.

“Rempuhan itu menyebabkan mangsa yang berada di tempat duduk hadapan pacuan empat roda terbabit parah di kepala, sebelum disahkan meninggal dunia di tempat kejadian.

“Mayatnya dihantar ke Unit Forensik Hospital Hulu Terengganu untuk menjalani ujian calitan COVID-19 dan proses bedah siasat,” katanya.

Mohd Adli berkata, penuntut lelaki tersebut tidak mengalami sebarang kecederaaan dan kes disiasat mengikut Seksyen 41(1) Akta Pengangkutan Jalan 1987.—AlHijrah Online


KERETA TERBABAS, SEORANG MAUT DAN EMPAT TERMASUK BAYI CEDERA

KAJANG: Seorang maut manakala empat lagi termasuk seorang bayi berusia sebulan cedera apabila kereta yang dinaiki terbabas sebelum terbalik di Kilometer 11.8 Lebuhraya Grand Saga, malam tadi.

Kejadian berlaku kira-kira jam 10.45 malam. Mangsa yang maut dikenal pasti sebagai Khoo Suat Teng, 36, dipercayai penumpang hadapan kenderaan terbabit.

Ketua Jabatan Siasatan dan Penguatkuasaan Trafik (JSPT) Selangor, Superitendan Azman Shariat berkata, kejadian berlaku apabila kenderaan jenis Toyota Vios dinaiki keluarga itu brek secara mengejut sebelum berpusing dan terbalik.

“Kejadian menyebabkan penumpang hadapan bersama bayinya tercampak keluar, manakala tiga yang lain cedera ringan dan dihantar ke Hospital Canselor Tuanku Muhriz (HCTM) untuk menerima rawatan,” katanya dalam satu kenyataan.

Azman berkata, pemandu kenderaan yang terselamat mendakwa dirempuh dari belakang oleh kenderaan lain menyebabkan dia terpaksa brek mengejut.

“Bagaimanapun pemeriksaan polis mendapati tidak terdapat kesan rempuhan di bahagian belakang kereta,” katanya.

Kenderaan tersebut dibawa ke Balai Trafik Ibu Pejabat Polis Daerah (IPD) Kajang untuk pemeriksaan dan kes disiasat mengikut Seksyen 41(1) Akta Pengangkutan Jalan 1987.–AlHijrah Online


KPM SIASAT DAKWAAN IBU TERIMA WANG BAP TIDAK CUKUP

KUALA LUMPUR: Kementerian Pendidikan (KPM) akan menyiasat dakwaan berhubung pemberian Bantuan Awal Persekolahan (BAP) yang tidak mengikut kadar ditetapkan.

KPM dalam satu kenyataan memaklumkan hal ini susulan daripada video yang tular melalui aplikasi TikTok membabitkan seorang ibu kepada tiga anak yang belajar di sekolah sama, tetapi menerima jumlah bayaran BAP berbeza.

“KPM akan menyiasat perkara itu dengan kerjasama pihak yang terlibat bagi mendapatkan maklumat lengkap berkaitan agar tindakan yang tegas dapat dilaksanakan sekiranya wujud kebenaran seperti yang didakwa,” menurut kenyataan itu.

KPM turut memohon kerjasama semua murid, ibu bapa atau penjaga untuk membuat aduan secara rasmi melalui Sistem Pengurusan Aduan Awam (SISPAA) KPM atau menghubungi talian 03-8884 6456.

Kenyataan itu menyebut semua butiran pengadu akan dirahsiakan demi menjaga kebajikan pihak yang membuat aduan.–AlHijrah Online


HILANG STATUS VAKSINASI LENGKAP TETAPI BOLEH LAKUKAN AKTIVITI DIBENARKAN

KUALA LUMPUR: Individu yang bakal kehilangan status vaksinasi lengkap pada 1 April 2022 kerana belum menerima dos penggalak masih boleh melakukan aktiviti-aktiviti yang dibenarkan ke atas individu yang telah menerima vaksinasi lengkap.

Menteri Kesihatan Khairy Jamaluddin berkata, maklumat sejarah vaksin primer yang terdapat dalam aplikasi MySejahtera masih kekal.

“Mereka masih boleh melakukan aktiviti-aktiviti yang dibenarkan ke atas individu yang telah menerima vaksinasi lengkap seperti dine-in di restoran, memasuki pusat beli-belah, tempat kerja dan rumah ibadat.

“Sehubungan itu, pemilik-pemilik premis perlu pastikan bahawa hanya pelanggan atau pengunjung yang telah sekurang-kurangnya melengkapkan vaksinasi dos primer dibenarkan masuk ke premis perniagaan, rumah ibadat dan lain-lain yang berkenaan,” katanya dalam kenyataan hari ini berhubung prosedur operasi standard (SOP) bagi warganegara yang hilang status lengkap vaksin.

Seperti yang telah diumumkan sebelum ini, kumpulan individu yang akan kehilangan status vaksinasi lengkap dalam aplikasi MySejahtera ialah penerima vaksin Sinovac dan Sinopharm berusia 18 tahun dan ke atas serta penerima semua jenis vaksin dos primer berusia 60 tahun ke atas.

Khairy dalam pada itu menegaskan SOP terbaharu itu bagaimanapun bukan bermaksud penerima vaksin Sinovac berusia 18 tahun dan ke atas serta penerima semua jenis vaksin berusia 60 tahun dan ke atas tidak perlu mendapatkan dos penggalak.

“Data penilaian yang dijalankan dalam kalangan penerima vaksin di Malaysia mendapati tahap perlindungan terhadap jangkitan COVID-19 menurun sehingga 20 peratus bagi dua dos vaksin Pfizer dan 48 peratus bagi dua dos vaksin Sinovac dalam tempoh 3 hingga 5 bulan selepas vaksinasi primer.

“Pengambilan dos penggalak akan meningkatkan semula paras antibodi dalam tubuh, seterusnya boleh mengurangkan risiko gejala teruk akibat jangkitan COVID-19,” katanya. – AlHijrah Online


SUMBANGAN SELIMUT MAYAT MUDAHKAN PENGURUSAN JENAZAH

KUALA LUMPUR: Peralatan Perlindungan Diri (PPE), sarung tangan getah, dan pelitup muka sering menjadi antara barangan pilihan yang disumbangkan badan korporat dan pertubuhan bukan kerajaan (NGO) kepada petugas barisan hadapan.

Selain barangan tersebut, antara peralatan yang dilihat amat penting untuk disumbangkan namun kurang popular ialah selimut mayat yang boleh digunakan petugas barisan hadapan untuk menguruskan jenazah terutama berkaitan COVID-19, kematian biasa, bencana alam dan kemalangan jalan raya.

Pengarah Urusan Pendang Jaya Sdn Bhd, Rajman Hashim berkata, dengan penggunaan selimut mayat ia memudahkan kerja-kerja petugas barisan hadapan di lapangan.

“Sebelum ini ramai orang kerap beri sumbangan PPE dan pelitup muka namun sumbangan selimut mayat ini seperti terlepas pandang sedangkan ianya amat diperlukan.

“Selimut mayat berfungsi untuk membalut mayat sebelum dimasukkan ke dalam beg mayat berzip,” katanya.

Ujar Rajman kos seunit selimut mayat ialah RM35 dan produk tempatan tersebut yang dihasilkan pihaknya amat murah jika dibandingkan harga jualan import dari luar negara antara RM80 hingga RM120 .

Selimut mayat yang dihasilkan syarikatnya juga mematuhi piawaian yang ditetapkan Kementerian Kesihatan Malaysia (KKM) dan Polis Diraja Malaysia (PDRM).

Menurut Rajman, bagi memudahkan urusan badan korporat dan NGO, pihaknya ada menawarkan perkhidmatan infaq selimut mayat untuk disumbangkan kepada pihak berkaitan.

“Kami menerima tempahan untuk sumbangan dan agihan kepada hospital, balai polis atau agensi pengurusan bencana di seluruh negara.

“Badan korporat atau NGO juga boleh membeli selimut mayat secara pukal dari Pendang Jaya untuk diagihkan dam pembelian oleh agensi kerajaan juga boleh dibuat melalui pelawaan sistem ePerolehan,” katanya.

Mereka yang berminat boleh menghubungi Rajman di talian 019-3063441, wasup 011-6234 3296 atau layari Facebook Pendang Jaya untuk maklumat lanjut. – AlHijrah Online


SIDANG KEMUNCAK KL TARIK PESERTA DARI LEBIH 50 NEGARA

KUALA LUMPUR: Sidang Kemuncak Kuala Lumpur 2019 yang bakal berlangsung tidak lama lagi, mendapat sambutan menggalakkan dengan peserta dari 52 negara mengesahkan kehadiran mereka sehingga kini.

Setiausaha Agung Bersama Sidang Kemuncak KL, Tan Sri Samsudin Osman berkata persiapan untuk perhimpunan berkenaan telah dilakukan sejak beberapa bulan lepas.

“Alhamdulillah setakat ini kita ada lebih 400 peserta yang telah menyatakan persetujuan untuk hadir termasuk lebih 250 dari luar negara.

“Peserta luar datangnya dari 52 negara (setakat ini), memang saya pun tak sangka begitu banyak (negara),” katanya ketika ditemu bual mengenai penganjuran sidang kemuncak itu dalam program ‘Assalamualaikum’ terbitan TV Alhijrah yang merupakan penyiar rasmi persidangan itu.

Sidang kemuncak yang akan berlangsung mulai 18 hingga 21 Dis di Pusat Konvensyen Kuala Lumpur (KLCC) itu bertujuan, antara lain, membincangkan dan mencari jalan penyelesaian baharu serta yang boleh digunakan untuk masalah yang menimpa dunia Islam, dan menyumbang ke arah memperbaiki keadaan umat Islam dan negara-negara Islam.

Sidang kemuncak itu juga bertujuan untuk membentuk jaringan antara pemimpin Islam, cendekiawan, ulama dan pemikir di seluruh dunia, serta menghidupkan semula tamadun Islam.

Samsudin berkata Presiden Turki Recep Tayyip Erdogan, Emir Qatar Sheikh Tamim bin Hamad Al Thani, Presiden Iran Hassan Rouhani dan Perdana Menteri Pakistan Imran Khan dijangka menyertai Perdana Menteri Malaysia Tun Dr Mahathir Mohamad pada sidang kemuncak itu.

Dr Mahathir merupakan Pengerusi Sidang Kemuncak KL.

“Jadi pada 19 Dis ini kita akan menyambut kehadiran empat pemimpin luar berkenaan selain ramai lagi kenamaan dari negara lain untuk sesi perasmian Sidang Kemuncak Kuala Lumpur,” kata Samsudin.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual berangkat merasmikan sidang kemuncak berkenaan.

Sementara itu, Samsudin berkata Dr Mahathir telah terlibat dengan intelektual, ulama dan pemikir Islam mengenai cara untuk mengatasi masalah yang mempengaruhi dunia Islam walaupun semasa beliau berada di luar kerajaan.

Daripada interaksi berkenaan, kata beliau, Dr Mahathir melihat perlu untuk diadakan pertemuan seperti Sidang Kemuncak KL.

Dr Mahathir kembali menjadi perdana menteri buat kali kedua pada 2018. Beliau menjadi perdana menteri pada 1981 hingga 2003. — BERNAMA


PELAJAR MALAYSIA DI MADINAH BANTU AKTIVITI ZIARAH JEMAAH HAJI

MADINAH: Kira-kira 60 pelajar Malaysia yang sedang menyambung pengajian di Universiti Islam Madinah terlibat sebagai muzawwir dalam operasi Tabung Haji (TH) bagi membantu aktiviti ziarah jemaah haji di sini.

Muzawwir akan diperuntukkan bagi setiap bas jemaah haji untuk menerangkan sejarah Madinah dan tempat-tempat yang dilawati seperti Masjid Quba dan lokasi peperangan Uhud.

Timbalan Ketua Pelajar Persatuan Mahasiswa Malaysia Arab Saudi Cawangan Madinah (Persada) Ukail Ahmad Sanif, 26, berkata penglibatan pelajar Universiti Islam Madinah bertujuan menyampaikan dakwah kepada jemaah.

“Kami membawakan cerita dari sudut yang berbeza, kami beritahu fakta sirah yang betul serta sahih dan dalam masa sama menggunakan fakta itu untuk menjadikan kita lebih dekat dengan Allah SWT,” katanya ketika ditemui pemberita di sini.

Pelajar semester lima Ijazah Sarjana Muda Syariah (Fiqh Hanbali) dari Klang, Selangor itu berkata sebelum ini, pelajar melakukan inisiatif itu secara individu sebelum dijadikan acara tahunan Persada sejak beberapa tahun lepas bagi memberikan yang terbaik kepada jemaah haji Malaysia.

Bagi Ahmad Syirazi Iqbal, 22, pelajar semester tiga Ijazah Sarjana Muda Dakwah dan Usuluddin berkata ini merupakan pengalaman pertamanya sebagai muzawwir dan berasa seronok kerana dapat berinteraksi dengan rakyat Malaysia.

“Kebanyakan pelajar di sini pulang setahun atau dua tahun sekali ke Malaysia, jadi berinteraksi dengan jemaah haji ini dapat rasa lebih dekat dengan Malaysia,” katanya yang berasal dari Wangsa Maju, Kuala Lumpur.–AlHijrah Online


KENDERAAN DINAIKI PENDATANG TANPA IZIN TERBABAS KE PARIT, 3 CEDERA

SHAH ALAM: Tiga cedera termasuk dua wanita patah kaki apabila kereta dinaiki lima pendatang tanpa izin terbabas ke dalam parit ketika dikejar polis di Kunci Air Kuala Selangor, Jalan Kereta Api Lama awal pagi tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata kejadian yang berlaku kira-kira pukul 5 pagi itu menyebabkan kesemua mereka berumur lingkungan 30-an yang berada di dalam kenderaan tersebut terpaksa memanjat bumbung kereta yang terjunam ke parit, sementara menunggu untuk diselamatkan.

Norazam berkata pihaknya menerima panggilan kecemasan berhubung kemalangan itu pada 5.19 pagi dan anggota dari Balai Bomba dan Penyelamat (BBP) Kuala Selangor dikerahkan ke lokasi dan sebaik tiba, didapati sebuah kereta terbabas ke dalam parit akibat dikejar polis.

“Semua mangsa berjaya keluar dari kereta dan menunggu di atas bumbung kenderaan itu sementara menunggu ketibaan bomba.

“Kelima-lima individu itu kemudian diselamatkan dengan menggunakan ‘spineboard’ untuk naik ke atas dan didapati dua wanita mengalami patah kaki dan seorang lelaki cedera pada bahu,” katanya.

Beliau berkata mangsa yang cedera diberikan rawatan awal sebelum kesemua pendatang asing itu diserahkan kepada pihak polis untuk dibawa ke hospital bagi rawatan dan tindakan susulan.–AlHijrah Online


CUTI AM UNTUK WILAYAH PERSEKUTUAN PADA 3 DISEMBER

KUALA LUMPUR: Kerajaan mengisytiharkan Jumaat 3 Disember 2021 sebagai Hari Kelepasan Am Tambahan bagi Wilayah Persekutuan (WP) Kuala Lumpur, Putrajaya dan Labuan.

Menurut Menteri Wilayah Persekutuan Datuk Seri Dr Shahidan Kassim, cuti tersebut diberikan sempena pasukan Kuala Lumpur City FC menjuarai Piala Malaysia 2021 di Stadium Bukit Jalil, di sini semalam.

“Kemenangan semalam adalah pencapaian terbaik buat KL City FC setelah 32 tahun penantian untuk menjuarai Piala Malaysia yang mana kali terakhir kemenangan pada tahun 1989,” katanya, hari ini.

Katanya, pengisytiharan Hari Kelepasan Am Tambahan ini dibuat selaras dengan subseksyen 9(2) Akta Hari Kelepasan Am 1951 [Akta 369] bagi WP.

Dalam perlawanan akhir semalam, KL City FC berjaya menewaskan Johor Darul Ta’zim FC dengan kemenangan 2-0. –AlHijrah Online


STATUS OKU TIDAK HALANG AZIZAH DALAMI AL-QURAN

NILAI: Meskipun mengalami kesukaran mempelajari ilmu al-Quran secara normal, ia tidak mematahkan semangat Azizah Saari, 41, yang merupakan Orang Kurang Upaya (OKU) pendengaran dan pertuturan untuk mendalami dan khatam kitab suci itu.

Berpegang kepada prinsip ‘di mana ada kemahuan, di situ ada jalan’, Azizah mencari peluang mempelajari bacaan al-Quran secara bahasa isyarat daripada kelas anjuran Yayasan Pendidikan al-Quran bagi Anak Istimewa (Faqeh) yang diketahuinya menerusi media sosial ketika pelaksanaan Perintah Kawalan Pergerakan (PKP) dua tahun lepas.

“Saya bermula pada Ramadan 2020, dapat tahu ada program tadarus tanpa suara dan terus sertai, ia pengalaman pertama dalam hidup, sebelum ini saya hanya mengingati huruf sahaja. Semasa sekolah, guru ajar guna suara tapi saya tak dapat ikut, sekarang dah dua kali khatam lepas sertai kelas.

“Jadi bila masuk kelas tu, saya seronok dan suka Quran, peringkat awal saya hanya kenal huruf dan sekarang sudah boleh baca betul. Selama ini saya cari kelas seperti ini tapi tak jumpa, Alhamdulillah, masih belum terlambat untuk belajar,” katanya yang dibantu seorang jurubahasa isyarat untuk berkomunikasi selepas Majlis Khatam Quran OKU hari ini.

Azizah yang bekerja sebagai operator kilang di Pulau Pinang memaklumkan beliau mempelajari al-Quran menggunakan kod tangan Quran iaitu hanya perlu mengingatinya melalui huruf sahaja tanpa dibaca melalui tanda baris dengan dibantu tenaga pengajar atau dikenali sebagai ‘dai pekak’ yang berpengalaman.

Menurutnya program anjuran Universiti Sains Islam Malaysia (USIM) itu memberikan manfaat besar kepada golongan sepertinya untuk terus mendekati al-Quran dengan cara yang betul.

Sementara itu, OKU penglihatan dari Kuala Terengganu, Aina Solehah Zainuddin, 8, yang mengenali al-Quran sejak berusia tiga tahun pula gembira apabila berpeluang khatam al-Quran secara beramai-ramai menerusi program berkenaan hari ini.

“Saya gembira mengaji ramai-ramai hari ini, ibu saya ajar mengaji guna Quran Braille selama ini, senang je baca, saya seronok, lepas solat memang akan baca, hari ini khatam Quran kali pertama,” katanya.

Dalam pada itu, Pengerusi Lembaga Pengarah Universiti USIM Datuk Seri Dr Zulkifli Mohamad Al-Bakri berkata inisiatif penganjuran program itu bertujuan membudayakan al-Quran dalam kalangan OKU sekali gus memberi peluang kepada mereka menunjukkan kelebihan yang ada.

Beliau berkata keunikan dan kepelbagaian kaedah membaca Quran itu dilihat dengan OKU penglihatan dibantu oleh Mashaf Quran Braille manakala OKU pendengaran pula membacanya tanpa suara dengan mengisyaratkan huruf-huruf Quran dan isyarat Kod Tangan Quran.

Dalam perkembangan lain, beliau berkata aplikasi Quran Isyarat yang dibangunkan USIM April lepas mendapat sambutan menggalakkan dengan hampir 2,000 pengguna sudah memuat naik aplikasi tersebut.

Aplikasi Quran Isyarat itu merupakan yang pertama di negara bertujuan memudahkan OKU masalah pendengaran untuk membaca dan mendalami al-Quran sekali gus mempromosi keseimbangan hidup komuniti OKU bertunjangkan Maqasid Syariah dan pendekatan Islami.–AlHijrah Online


PELAJAR CONTENG BAJU HINA CIKGU MENGAKU BERSALAH

KOTA BHARU: Dua pelajar yang menghina guru dengan menconteng di baju sekolah sambil menunggang motosikal Rabu minggu lalu, didakwa di Mahkamah Majistret, Kota Bharu, hari ini atas pertuduhan menghina.

Kedua-dua tertuduh yang berusia 17 tahun itu mengaku bersalah sebaik pertuduhan dibacakan di hadapan Majistret Mohd Izuddin Mohd Shukri.

Mengikut pertuduhan, kedua-dua pelajar berkenaan didapati memakai baju yang mempunyai tulisan bermaksud menghina atau lucah sehingga mengganggu keamanan setempat kerana dipakai di tempat awam.

Kesalahan itu didakwa dilakukan di Bulatan Chempaka, Kota Bharu, jam 4 petang pada 3 Mac lalu.

Tertuduh didakwa mengikut Seksyen 14, Akta Kesalahan Kecil 1955 dan boleh dihukum mengikut akta yang sama dengan denda tidak melebihi RM100.

Pendakwaan dilakukan Timbalan Pendakwa Raya, S Gayathri, manakala tertuduh diwakili Peguam Yayasan Bantuan Guaman Kebangsaan (YBGK) Malaysia, Nik Nazriani Nik Abd Rahman.

Mahkamah kemudiannya menetapkan kedua-dua tertuduh diberi jamin RM100 dengan seorang penjamin dan menetapkan 22 Jun bagi sebutan semula kes dan laporan akhlak.

Terdahulu, tular di media sosial menyaksikan dua individu yang menunggang dan membonceng motosikal dengan memakai baju sekolah dengan tulisan menghina guru. — AlHijrah Online


KWSP LANTIK CEO BAHARU

KUALA LUMPUR: Kumpulan Wang Simpanan Pekerja (KWSP) hari ini mengumumkan pelantikan Datuk Seri Amir Hamzah Azizan sebagai Ketua Pegawai Eksekutif KWSP baharu berkuatkuasa 1 Mac 2021.

Menurut kenyataan KWSP hari ini, pelantikan tersebut diumumkan selepas menerima kelulusan Kementerian Kewangan.

Amir sebelum ini merupakan Presiden dan Ketua Pegawai Eksekutif Tenaga Nasional Berhad (TNB) dan mempunyai pengalaman selama 25 tahun dalam sektor korporat.

Beliau yang juga pemegang Ijazah Sarjana Muda Sains Pengurusan (Kewangan dan Ekonomi) daripada Universiti Syracuse, New York, pernah menerajui beberapa organisasi korporat antaranya MISC Berhad, PETRONAS Dagangan Berhad, dan PETRONAS Lubricants International.

Amir akan menggantikan Tunku Alizakri Alias yang telah menerajui KWSP semenjak 20 Ogos 2018.

Pengerusi KWSP, Tan Sri Ahmad Badri Mohd Zahir, berkata Tunku Alizakri akan meneruskan sumbangannya terhadap perkhidmatan awam melalui kapasiti yang berbeza.

“Dengan berat hati, kami ingin mengucapkan jutaan terima kasih dan ucapan selamat maju jaya kepada Tunku Alizakri atas dedikasi dan sumbangan beliau selama tujuh tahun, bermula sebagai Timbalan Ketua Pegawai Eksekutif (Strategi) dan kemudian sebagai CEO KWSP.

“Wawasan serta komitmen Tunku Alizakri kepada semua pihak berkepentingan terutama ahli KWSP boleh dilihat melalui hala tuju KWSP dalam mempertingkatkan kecekapan operasinya melalui pecutan digital, mengguna pakai dasar dan tadbir urus alam sekitar (ESG) dan kelestarian (sustainability) sebagai metrik utama, serta memperkasakan keselamatan sosial dan kesejahteraan bagi rakyat,” katanya. – AlHijrah Online


Syarikat China labur dalam 422 projek di Malaysia

KUALA LUMPUR – Syarikat China melabur dalam 422 projek dalam sektor pengilangan di Malaysia sehingga akhir 2018 dan mewujudkan  kira-kira 73,000 pekerjaan sejak Inisiatif Jalur dan Jalan (BRI) diperkenal.

Menurut Duta Besar China ke Malaysia, Bai Tian, pelaburan langsung asing Cina dalam sektor perkilangan di Malaysia meningkat lebih empat kali ganda dalam tempoh lima tahun lepas, dan menjadi sumber pelaburan  asing terbesar dalam sektor itu untuk tempoh tiga tahun berturut-turut.

Katanya lagi, menerusi sinergi antara semua pihak, kerjasama BRI dipercayai akan menjadi lebih mendalam, stabil dan luas.

“Jalur dan Jalan akan menjadi jalan perdamaian dan kemakmuran, dan  pada masa yang sama membuka pembangunan hijau, inovasi, menghubungkan tamadun dan kerajaan yang bersih,” katanya pada Forum Tinjauan Malaysia-China 2019 di Petaling Jaya, hari ini, sebagaimana dipetik Bernama.

Bai Tian memberi contoh Taman Perindustrian Qinzhou China-Malaysia dan Taman Industri Kuantan Malaysia-China yang dirujuk sebagai “Taman Berkembar Dua Negara”, dan projek lain seperti Keretapi Gemas-Johor Baru yang berjalan lancar. Malah, Laluan Rel Pantai Timur juga akan diteruskan selepas berlakunya rundingan mesra.

China Railway Rolling Stock Corp telah menubuhkan kilang gerabak di
Perak, yang dilengkapi teknologi canggih serta kapasiti pengeluaran
terbesar dalam kalangan negara anggota Asean.

Acara bertema “Apa Seterusnya selepas Forum BRI Beijing”, dianjurkan oleh The Star Media Group.